[VIDEO] Tanah Runtuh: Raja Permaisuri Agong cemar duli tinjau operasi SAR
Oleh NURUL IZZATI ZAINI

18 Disember 2022, 5:20 pm
HULU SELANGOR – Raja Permaisuri Agong, Tunku Azizah Aminah Maimunah Iskandariah berkenan mencemar duli meninjau operasi mencari dan menyelamat (SAR) mangsa tragedi tanah runtuh di tapak perkhemahan Father’s Organic Farm di sini.
Seri Paduka yang tiba sekitar pukul 4.15 petang tadi kemudiannya mendengar taklimat di Pos Kawalan Tempat Kejadian (PKTK) di Jalan Batang Kali-Genting Highlands selama kira-kira 45 minit.
Keberangkatan Seri Paduka hari ini diiringi Ketua Setiausaha Negara, Tan Sri Mohd. Zuki Ali dan Ketua Polis Negara, Tan Sri Acryl Sani Abdullah Sani.
Setakat pukul 4 petang tadi, tiada mangsa tragedi runtuhan tanah disahkan ditemui pada hari ketiga operasi SAR, hari ini.
Perkembangan itu menyaksikan jumlah mangsa maut adalah seramai 24 orang daripada keseluruhan mangsa yang terlibat, 94 orang. -KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Pesawat pengangkut terbesar dunia bawa 3 helikopter ke Subang
Oleh AMREE AHMAD

18 Disember 2022, 5:27 pm
PUTRAJAYA – Malaysia Airports Holdings Berhad (MAHB) mengesahkan sebuah pesawat pengangkut kedua terbesar di dunia telah pun selamat mendarat di Lapangan Terbang Sultan Abdul Aziz Shah, Subang di Selangor baru-baru ini.
Menerusi hantaran dalam laman sosial rasmi agensi tersebut, ia memaklumkan bahawa kapal terbang itu turut membawa muatan sebanyak tiga unit helikopter baharu model Airbus ke Malaysia.
“Baru-baru ini, Lapangan Terbang Sultan Abdul Aziz Shah menerima kunjungan daripada pesawat terbesar jenis AN 124-100,” jelas pentadbir akaun berkenaan.
MAHB turut memuat naik foto eksklusif kapal terbang tersebut yang berada di terminal itu dengan beberapa petugas tekun mengawal selia keberadaannya ketika memunggah kargo.
Agensi berkenaan turut mengesahkan bahawa pesawat itu tiba dari Lapangan Terbang Antarabangsa Kaherah, Mesir dan dimiliki oleh firma pengangkutan udara, Maximus Air Cargo.
AN 124-100 merupakan antara pelbagai model keluaran Antonov dari Ukraine namun tapak kilang pemasangan untuk pesawat penerbangan kargo awam juga ada terdapat di Rusia.

Ia dikendalikan oleh enam kru dan boleh menampung kapasiti 88 penumpang serta berat tanpa muatan mencecah 181,000 kilogram dengan dijana empat enjin turbofan Progress D-18T.
Selepas pesawat terbesar di dunia, AN 225-Mriya hancur musnah di Ukraine dalam konflik dengan Rusia pada 24 Februari lalu, model AN 124 pula mengambil alih rekod tersebut. – KOSMO! ONLINE


Bulatan trafik didakwa paling teruk di dunia
Oleh KOSMO!

18 Disember 2022, 4:51 pm
WARSAW – Salah satu bulatan paling teruk di dunia terdapat di Poland kerana ia mempunyai papan tanda yang tidak dapat ditafsirkan dan trem bergerak secara ‘zig-zag’ melaluinya, lapor portal berita The Sun semalam.
Persimpangan di Poznan itu yang siap beberapa bulan lalu, diselar oleh ramai pemandu kerana mempunyai tanda lorong mengelirukan dan jalan keluar yang tidak jelas.
Bulatan Rataje itu mengambil masa selama empat tahun untuk dibina semula dan dimodenkan tetapi pemandu-pemandu bergelut untuk memandu di bulatan yang ‘huru-hara’ itu, malah mereka meminta manual arahan bagi tujuan tersebut.
Sebahagian pemandu berkata: “Kekeliruan di bulatan itu berpunca daripada cara papan tanda dicat untuk menyatakan cadangan laluan keluar dan masuk dalam bentuk garisan putus-putus.
“Pemandu-pemandu percaya bahawa lorong pergi ke arah ini (tetapi) apabila mereka pergi, ia bergerak ke arah lain.
“Konflik timbul kerana sesetengah pemandu memandu di sepanjang satu baris dan yang lain di sepanjang barisan yang lain dan semua orang berpendapat mereka memandu dengan betul.”

Sebaliknya, sebuah syarikat pembinaan, Aldesa yang mengambil projek itu pada tahun 2018 berkata, bulatan itu kini berfungsi dan kia dianggap sebagai hab komunikasi bersepadu. – Agensi


Tanah runtuh: Pecah cermin kereta, peluk mayat kanak-kanak
Oleh ISKANDAR SHAH MOHAMED

18 Disember 2022, 4:23 pm
HULU SELANGOR: “Selepas memecahkan cermin tingkap kereta, saya memeluk kanak-kanak itu yang sudah tidak bernyawa sambil melihat ibunya meraung kesakitan,”.
Demikian pengalaman pilu Pegawai Angkatan Pertahanan Awam (APM) Hulu Selangor, Staff Muda (PA) Mohd. Firdaus Abd Samad, 38, ketika menyelamatkan mangsa tragedi tanah runtuh di Batang Kali, di sini.
Menceritakan detik hitam itu, dia bersama lima anggota lain bergegas ke lokasi kejadian selepas menerima panggilan kecemasan melibatkan 100 mangsa, kira-kira pukul 2.30 pagi.
Jelas Mohd. Firdaus, situasi lokasi bencana sememangnya sukar kerana tanah licin dan banyak kenderaan musnah ditimbus tanah.
“Kami kemudian mencari bunyi hon sebuah kereta yang remuk dengan dinaiki seorang wanita dewasa dan anaknya
“Wanita itu kemudian meminta supaya menyelamatkan anaknya terlebih dahulu dan kami berusaha mengeluarkan kanak-kanak itu yang sudah berwajah pucat, sejuk dan tiada nadi,” katanya hiba.

Menurutnya, proses mengeluarkan mangsa rumit kerana terpaksa memecahkan tingkap.
“Kami ketika itu tidak sampai hati memberitahu wanita itu bahawa anaknya telah tiada.
“Namun, bapa mangsa berterima kasih kerana bantuan yang diberikan bagi menyelamatkan keluarganya,” ujarnya.
Kata Mohd. Firdaus, dia terkejut dan tidak menyangka keadaan amat menyedihkan di sekitar lokasi bencana itu.
“Jeritan meminta tolong didengari dari segenap arah dan beberapa mangsa  dilihat keluar sendiri menuju ke tempat lebih selamat.
“Selain itu, saya melihat ada sinaran lampu suluh dari kawasan atas sebagai tanda meminta bantuan,” katanya.
Menurutnya, semua agensi terlibat menyelamatkan mangsa walaupun keadaan tanah licin dan berselut mencecah aras lutut.
“Namun, ada kalanya kita tidak mampu sampai kearah mangsa kerana bimbang berlaku tanah runtuh susulan.
“Ada mangsa dari atas turut menjerit memaklumkan isteri dan anaknya berada dalam kereta dan menyuruh mangsa membunyikan hon untuk kepastian,” katanya.
Tambah Mohd. Firdaus, pengalaman itu tidak mungkin dilupakan selama 17 tahun perkhidmatannya sebagai anggota penyelamat yang sudah sebati untuk membantu sesiapa yang memerlukan. – KOSMO! ONLINE


Tanah runtuh: Waris mangsa nekad cari anak di lokasi kejadian
Oleh HARRITH HISHAM

18 Disember 2022, 4:47 pm
SUNGAI BULOH – Sebuah keluarga masih belum berputus asa untuk mencari empat ahli keluarga mereka yang terlibat dalam insiden tanah runtuh di Father’s Organic Farm, Batang Kali Hulu Selangor, kelmarin.
Ia susulan selepas waris dari Machap, Melaka itu dimaklumkan bahawa baki tiga mayat yang berada di Hospital Sungai Buloh di sini adalah bukan ahli keluarga mereka berikutan gagal memperoleh padanan menerusi data profil asid deoksiribonukleik (DNA).
Perkara itu disampaikan oleh kenalan waris iaitu bekas Ahli Parlimen Batu, Chua Tian Chang atau Tian Chua yang turut hadir untuk membantu dan memberikan sokongan moral.
“Mereka baru sampai hari ini dari Kampung Machap Baru untuk buat pengecaman, namun ia ditolak kerana keputusan DNA tidak padan.
“Jadi, mereka mungkin akan pergi ke tempat kejadian untuk membuat upacara keagamaan (sembahyang) supaya dapat memudahkan operasi mengesan empat ahli keluarga yang hilang.
“Mangsa adalah suami dan isteri termasuk dua orang anak,” katanya ketika ditemui di Jabatan Forensik di sini hari ini.

Sementara itu bekas Ahli Dewan Undangan Negeri Machap Jaya, Datuk Ginie Lim Siew Lin mengesahkan baki tiga mayat lagi telah dituntut oleh sebuah keluarga dari Kampung Machap Umboo.
Difahamkan, tiga mayat itu merupakan dua orang dewasa dan seorang kanak-kanak.
“Ketika ini, tiga mayat yang berada di sini sudah berjaya dibuat pengecaman, namun seorang lagi mangsa masih belum ditemui iaitu seorang kanak-kanak.
“Justeru, kedua-dua keluarga dari Machap ini masih menantikan lima lagi mangsa dan mereka merupakan sahabat,” ujarnya.
Sehingga kini, kesemua 24 mayat yang telah terkorban dalam kejadian tanah runtuh Batang Kali telah selesai menjalani bedah siasat dan 21 daripadanya telah dikenal pasti. – KOSMO! ONLINE


148 peluncur ombak beradu tenaga rebut RM20,000
Oleh MASTURAH SURADI

18 Disember 2022, 4:44 pm
KOTA TINGGI – Seramai 148 peserta luncur ombak dari Thailand, Myanmar, Maldives, Singapura termasuk wakil dari seluruh Malaysia memeriahkan Pengerang Surfing International 2022, di Pantai Tiara, Tanjung Lompat, Bandar Penawar, di sini.
Acara yang menawarkan hadiah keseluruhan sebanyak RM20,000 itu menerusi enam kategori itu adalah platform untuk memilih peserta terutamanya dari Malaysia untuk penyertaan ke peringkat antarabangsa yang bermula 16 Disember lalu dan berakhir hari ini.
Presiden Persatuan Luncur Ombak Negeri Johor, Abu Bakar Abd. Manaf berkata, kejohanan yang dianjurkan bersama Majlis Perbandaran Pengerang (MPP) itu adala untuk memperkenalkan lagi sukan luncur ombak dalam kalangan masyarakat disamping mencungkil bakat-bakat baru.
“Melalui kejohanan ini kita buat pemilihan atlet untuk wakili pertandingan ke luar negara peringkat antarabangsa contohnya untuk Suka Sea, Olimpik dan kejohanan dunia di Bali tahun depan.
“Sukan luncur ombak kini sudah pun masuk dalam acara bagi Sukan Olimpik jadi kita mahu cari lebih ramai lagi bakat-bakat muda. Sukan ini bukan sekadar sukan suka-suka lagi sebab sudah libatkan Majlis Sukan Negara, ada akta sukan apa semua.
“Kita sebagai persatuan negeri dan saya selaku jurulatih Malaysia untuk sukan luncur ombak ini memang berusaha untuk membawa sukan ini ke peringkat lebih tinggi,” katanya kepada Kosmo!, di sini.

Abu Bakar berkata, sukan luncur ombak sebenarnya turut menyumbang dari segi pembangunan ekonomi pelancongan yang membantu memperkenalkan kawasan pantai-pantai cantik yang ada di negara ini.
Katanya, seperti di Pantai Tiara, Tanjung Lompat itu sebelum ini ia sebuah kawasan yang tidak terdedah kepada awam, namun dengan adanya penganjuran kejohanan berkenaan membuka mata orang ramai untuk datang ke tempat tersebut.
“Ombak di pantai ini sangat cantik sesuai sangat untuk melakukan sukan luncur ombak terutama pada musim monsun selama empat bulan dari November hingga Februari. Namun selepas monsun habis biasanya kita akan beralih ke Langkawi kemudian naik ke Phuket, Bali, Taiwan, Korea, Jepun, Indonesia, Filipina mengikut event.
“Di Johor memang terdapat banyak pantai yang cantik-cantik dan sesuai untuk penganjuran sukan ini antaranya di Tanjung Buluh Sedili, Pantai Batu Layar, Pantai Desaru, Tanjung Balau dan di sini. Kawasan-kawasan ini kita ambil kira dari pengalaman selama 20 tahun dalam bidang ini termasuklah melihat kepada ketinggian ombaknya,” katanya.
Menurutnya, dia juga berharap sukan luncur ombak itu akan menjadi pilihan lebih ramai generasi muda di daerah ini terutamanya yang tinggal berhampiran pantai-pantai tersebut.
“Seperti di Brazil sukan bola sepak dahulunya berada di tempat pertama menjadi pilihan namun kini berada di tempat kedua dimana mereka mula beralih kepada sukan luncur ombak dan kini menjadi sukan nombor satu di negara mereka.
“Kita juga berharap agar sekolah-sekolah berhampiran kawasan-kawasan pantai dapat mengetengahkan sukan ini dikalangan pelajar. Kita memang amat galakkan mereka dari kecil untuk sertainya,” katanya lagi.- KOSMO! ONLINE


‘Malaysia’ masuk pertandingan ‘drag queen’ popular dunia
Oleh MOHD. HAIKAL ISA

18 Disember 2022, 4:16 pm
SEORANG lelaki berpenampilan wanita (drag queen) atau ratu drag mencuri tumpuan ramai menggunakan nama Malaysia menyertai program hiburan popular dunia, RuPaul’s Drag Race musim ke-15.
Lelaki bernama pentas Malaysia Babydoll Foxx bersaiz gempal dan merupakan orang kulit hitam berasal dari Miami, Florida, Amerika Syarikat itu berkata, Malaysia merupakan satu nama yang indah.
Disebabkan itu, dia memilih nama tersebut sebagai nama pentas atau drag queen bertanding dalam program hiburan terbabit.
“Saya dapat nama Malaysia Babydoll Foxx daripada ibu saya yang memiliki sebuah pusat asuhan harian kanak-kanak.
“Ada seorang kanak-kanak yang menghadiri pusat asuhan tersebut dan namanya ialah Malaysia.
“Saya fikir itu adalah nama yang paling indah. Tengok saya, saya indah (cantik). Saya layak menggunakan nama itu, bukan?,” kata lelaki tersebut dalam sebuah muat naik video dalam YouTube.
RuPaul’s Drag Race merupakan sebuah program hiburan popular Amerika Syarikat yang menghimpunkan ratu drag terbaik di negara Uncle Sam tersebut bertanding bagi merebut hadiah lumayan berjumlah AS$ 100,000 (RM 442,000).
Sekadar maklumat, drag queen adalah suatu istilah yang merujuk kepada segolongan orang kebiasaannya lelaki yang berpakaian dan bersolekan menampakkan ciri keperempuanan (drag) serta berperwatakan seperti kaum tersebut secara berlebihan untuk tujuan hiburan. – KOSMO! ONLINE


Polis Thai serbu pusat panggilan ‘scammers’
Oleh KOSMO!

18 Disember 2022, 5:30 pm
BANGKOK – Berpuluh-puluh penipu (scammers) diberkas apabila polis menyerbu sebuah pusat panggilan mereka di wilayah Sa Kaeo, dekat sempadan Kemboja, lapor laman berita Thaiger semalam.
Polis melalui laman web thaipoliceonline.com, menerima aduan daripada sebilangan mangsa penipuan supaya melabur dalam skim pelaburan bernama ‘Amata’ yang menjanjikan pulangan tinggi.
Apabila tempoh pelaburan matang, mangsa bukan sahaja tidak dapat mengeluarkan wang mereka, malah diminta melabur dengan lebih banyak.
Siasatan polis kemudian mendapati seorang warga Kemboja, Monorom Som membayar bil Internet bulanan lebih  200,000 baht (RM24,840) di Thailand dengan sambungan rentas sempadan haram ke Kemboja.
Monorom kerap berkunjung ke Kemboja di mana dia menjalankan perniagaan perkhidmatan Internet.
Polis menemui kaitan antara Monorom dan seorang tokoh Internet, Siapo Po-arnon yang menasihati sebuah panel Dewan mengenai perjudian. Dia disabitkan kesalahan minggu ini dan dijatuhi hukuman penjara 54 tahun.

Terdahulu, polis merampas lebih 200,000 kad SIM yang digunakan untuk penipuan di pusat panggilan tersebut. Susulan serbuan itu, polis menyatakan bahawa jenayah berkaitan penipuan menurun sekitar 25 peratus.
Polis juga akan menangani kabel internet yang digantung di sempadan Kemboja.
Sindiket itu telah beroperasi selama 12 tahun dan beberapa pegawai negeri juga terlibat, kata polis.
Sebuah rumah di tambon Ban Mai turut menarik perhatian polis apabila pemilik rumah membayar bil Internet bulanan melebihi 300,000 baht (RM37,260).
Dalam operasi itu, berpuluh-puluh penipu pusat panggilan ditahan kerana membuka akaun untuk mencuci wang termasuk penipuan, kecurian identiti dan penyebaran maklumat palsu. – Agensi


Anggota APM usung warga emas sakit tua pindah ke PPS
Oleh ROSMIZAN RESDI

18 Disember 2022, 4:34 pm
MACHANG – Angkatan Pertahanan Awam Malaysia (APM) membantu memindahkan seorang wanita warga emas yang menghidap sakit tua selepas rumahnya di Kampung Bakat di sini, terjejas banjir, hari ini.
Munah Mat Amin,86, diusung menggunakan pengusung untuk dipindahkan ke pusat pemindahan sementara (PPS) Sekolah Kebangsaan (SK) Hamzah (1).
Pegawai APM Machang, Razman Ramli berkata, pihaknya membantu memindahkan mangsa kira-kira pukul 8.30 pagi tadi selepas rumahnya dinaiki air separas pinggang.
Menurutnya, seramai lima anggota terlibat dalam operasi menyelamat tiga keluarga yang membabitkan 10 mangsa termasuk warga emas.
“Anggota APM memindahkan mangsa dengan menggunakan bot ekoran paras air yang meningkat naik selepas hujan lebat berterusan sejak semalam.
“Warga emas itu bersama keluarganya kemudian menaiki trak APM ke PPS SK Hamzah 1,” katanya ketika dihubungi Kosmo!, hari ini.

Sementara itu, laman web infobencanajkmv2.jkm.gov.my setakat pukul 3 petang tadi melaporkan, dua PPS dibuka di Machang iaitu di SK Hamzah (1) dan SK Dewan Besar.
PPS SK Hamzah (1) menempatkan 84 mangsa daripada 24 keluarga dan PPS SK Dewan Besar pula 207 mangsa membabitkan 48 keluarga. – KOSMO! ONLINE


Banjir: Jalan Machang-Kota Bharu ditutup untuk kenderaan ringan
Oleh ROHANA MOHD. NAWI

18 Disember 2022, 3:53 pm
MACHANG – Jalan Machang-Kota Bharu di Pulai Chondong di sini, dinaiki air setinggi 0.5 meter susulan daripada hujan lebat yang melanda seluruh negeri Kelantan sejak semalam.
Ketua Polis Daerah Machang, Superintendan Mohd. Adli Mat Daud berkata, laluan utama sepanjang 800 meter itu ketika ini ditutup untuk semua kenderaan bagi mengelakkan sebarang kejadian yang tidak diingini.
Menurutnya, selain jalan itu, laluan masuk ke lima buah kampung di daerah ini juga dinaiki air sehingga menyebabkan penduduk terputus hubungan.
“Jalan Belukar Panjang – Paloh Rawa sepanjang 300 meter dinaiki air setinggi 0.5 meter, Jalan Kampung Pertok Temangan-Kampung Pangkal Chuit Machang dan Jalan Pengkalan Kunyit – Mata Ayer sejauh 400 meter turut dinaiki air 0.5 meter air.
“Jalan Kolam ke bandar Machang juga dinaiki air 1 meter, Jalan Labok ke Kolam Air Panas pula ditenggalami air sedalam 1.5 meter dan Jalan Padang Kelumpang ke Kampung Kelaweh turut dinaiki air 0.5 meter,” katanya ketika dihubungi Kosmo!, hari ini.
Menurut Mohd. Adli, orang ramai diminta untuk mematuhi arahan pihak polis dan sentiasa berwaspada terhadap situasi banjir. – KOSMO! ONLINE


Banjir: Empat buah kampung di Machang terputus hubungan
Oleh ROSMIZAN RESDI

18 Disember 2022, 3:07 pm
MACHANG – Kira-kira 1,000 penduduk di empat buah kampung di Labok di sini, terputus hubungan selepas jambatan ke kampung berkenaan ditenggelami air sejak awal pagi tadi.
Seorang penduduk, Zulkifli Md Noor,61, berkata, kampung yang terjejas adalah Kampung Binjai, Kampung Pangkal Jetas, Kampung Baru dan Kampung Bukit Kecil.
Menurutnya, Jambatan Kampung Binjai – Kemahang telah ditenggelami air setinggi 0.3 meter menyebabkan laluan berkenaan tidak boleh dilalui oleh semua kenderaan.
“Laluan ini mula dinaiki air sejak pukul 4 pagi tadi ekoran hujan lebat sejak semalam. Keadaan itu sekali gus menyebabkan air sungai melimpah.
“Jambatan tersebut tenggelam akibat banjir sebanyak dua kali dalam tempoh dua minggu,” katanya ketika ditemui Kosmo!, hari ini.
Sementara itu, menurut laman web infobencanajkmv2.jkm.gov.my setakat pukul 1.50 petang tadi, sebuah pusat pemindahan sementara (PPS) dibuka di Machang setakat ini iaitu di Sekolah Kebangsaan (SK) Hamzah (1) yang menempatkan 39 mangsa daripada 13 buah keluarga. – KOSMO! ONLINE


Tanah runtuh: Waris mangsa meraung hilang 4 ahli keluarga
Oleh HARRITH HISHAM

18 Disember 2022, 2:46 pm
SUNGAI BULOH – Seorang waris mangsa meraung kesedihan selepas membuat pengecaman empat ahli keluarganya di Hospital Sungai Buloh di sini, yang maut dalam kejadian tanah runtuh di Batang Kali, kelmarin.
Beh Su Lee, 59, yang merupakan ibu mangsa, kehilangan anak perempuannya dan menantu termasuk dua orang cucu iaitu seorang lelaki dan perempuan.
Difahamkan, anaknya bersama suami berusia dalam lingkungan 30-an serta dua cucunya berusia enam dan satu tahun itu meluangkan masa bercuti di Father’s Organic Farm sebelum ditimpa bencana tanah runtuh sehingga mengorbankan nyawa.
“Hari ini saya datang untuk buat tuntutan mayat. Semalam sudah buat tiga pengecaman dan hari ini lagi satu.
“Syukur, semua sudah dijumpai dan sekarang akan pergi (ke tempat pengebumian),” katanya sebak ketika ditemui selepas keluar dari Jabatan Forensik di sini, hari ini.
Dalam pada itu, mayat empat ahli keluarga Su Lee turut dilihat keluar meninggalkan pekarangan Hospital Sungai Buloh lima minit lebih awal sebelumnya.

Terdahulu, Kosmo! melaporkan sebanyak 15 daripada 24 mayat yang berada di Hospital Sungai Buloh di sini telah dikembalikan kepada waris serta ahli keluarga terdekat.
Setakat ini, Tinjaun Kosmo! di sini mendapati sebanyak enam mayat sudah dibawa keluar sejak dari pagi tadi menjadikan baki, tiga jenazah yang masih belum dituntut. – KOSMO! ONLINE


Amaran ribut petir di 6 negeri hingga 6 petang ini
Oleh NUR HUDA MUSA

18 Disember 2022, 4:09 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di enam buah negeri petang ini.
MetMalaysia dalam satu hantaran berkata, amaran itu dikeluarkan susulan hujan lebat dan angin kencang yang dijangka berlaku hingga pukul 6 petang ini.
“Ribut petir, hujan lebat dan angin kencang dijangka berlaku di negeri Perak melibatkan daerah Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.
“Selain itu, cuaca sama turut diramalkan berlaku di Pahang melibatkan daerah Raub, Bentong, Temerloh dan Bera,” katanya di sini hari ini.
Tambah kenyataan itu, amaran ribut petir itu juga dikeluarkan di seluruh negeri Selangor, Wilayah Persekutuan Kuala Lumpur dan Putrajaya.
“Cuaca buruk itu juga diramal berlaku di Negeri Sembilan iaitu di Jelebu dan Seremban.

“Bagi negeri Johor pula, amaran ribut petir dikeluarkan bagi daerah Tangkak, Muar, Batu Pahat dan Pontian,” ujarnya.
Selain itu katanya, amaran sama juga dikeluarkan di Sarawak iaitu di Kuching (Bau dan Kuching), Serian, Samarahan, Sri Aman, Betong, Sarikei, Sibu, Mukah (Tanjung Manis dan Daro), Kapit (Song dan Kapit), Bintulu dan Miri (Subis, Beluru dan Marudi).
“Di Sabah pula, amaran sama diberikan bagi daerah Pedalaman (Tambunan), Pantai Barat (Papar, Putatan, Penampang, Kota Kinabalu, Tuaran dan Ranau), Sandakan dan Kudat (Pitas).
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam,” tambahnya. – KOSMO! ONLINE


Lelaki tiga tahun tidur dalam kereta
Oleh KOSMO!

18 Disember 2022, 4:00 pm
LONDON – Seorang pemandu teksi di Britain nekad tidur di dalam kereta selama tiga tahun selepas menghadapi serangan bermotifkan perkauman di rumahnya sendiri, lapor portal berita Daily Mirror kelmarin.
Haileab Tesfay terpaksa tidur di dalam teksinya selepas diserang oleh individu bertopeng di dalam bilik tidurnya tiga tahun lalu.
Kejadian itu mengakibatkan Tesfay berasa tidak selamat dan tidak diterima di kawasan kejiranannya di Kingstanding, Birmingham.
Samseng itu mengukir perkataan ‘Move’ pada peti surat dan memecahkan tingkap rumahnya, lapor saluran berita Birmingham Live.
Pemegang pintu hadapan rumahnya juga dicabut, manakala bekalan elektrik dan meter gas turut terjejas.
Walaupun membayar sewa rumah sebanyak £500 (RM2,699) sebulan, Tesfay sanggup tidur di dalam teksinya untuk mengelak daripada diserang.

Dia juga berputus asa selepas berulang kali membuat laporan polis.
“Saya memikirkannya sepanjang masa, apabila tidur dan ketika mandi.
“Saya hilang keyakinan dan ia adalah kehidupan yang sukar bagi saya. Saya hanya mahukan penyelesaian,” katanya. – Agensi


PHNS gesa PBT kaji semula garis panduan kawasan peranginan di cerun bukit
Oleh AFIFI HAFIZ MOHD NOR

18 Disember 2022, 4:03 pm
PORT DICKSON – Persatuan Homestay Negeri Sembilan (PHNS) menggesa pihak berkuasa tempatan (PBT) mengkaji garis panduan di kawasan peranginan di lokasi berisiko.
Menurut Pengerusi PHNS, Mistam Taib, pihaknya mahu pihak berkenaan mengkaji semula garis panduan berkenaan lokasi pengusaha-pengusaha pusat peranginan di tepi sungai dan cerun bukit.
“Garis panduan perlu ada dan harus dipatuhi setiap pengusaha kerana ini melibatkan keselamatan bukan sahaja pengusaha sahaja tetapi keselamatan pengunjung.
“Kami telah berbincang dalam kalangan jawatankuasa peranan yang paling penting ialah dari pihak PBT,” katanya.
Beliau berkata demikian ketika Majlis Pelancaran Fun Map Homestay Negeri Sembilan di Kampung Telok Pelanduk di sini, hari ini.
Turut hadir Timbalan Ketua Pengarah (Perancangan) Tourism Malaysia, Iskandar Mirza Mohd Yusof.

Tambahnya, jika sebelum ini sudah ada garis panduan mungkin boleh ditambah baik mengikut keadaan sekarang.
“Kalau garis panduan jika sesiapa nak pergi tepi pantai atau apa-apa lokasi boleh sahaja dirikan khemah dan sebagainya di kawasan berkenaan,” tambahnya.
Jelasnya, walaupun homestay diiktiraf Kementerian Pelancongan, Seni dan Budaya Malaysia (MOTAC), tetapi garis panduan dan kedudukan dan tempat dengan bukit perlu diambil kira atas faktor keselamatan. – KOSMO! ONLINE


Diana Danielle bengkak tengkuk dipukul bekas kekasih
Oleh MOHD. HAIKAL ISA

18 Disember 2022, 2:45 pm
PETALING JAYA – Sebelum mendirikan rumah tangga dengan Farid Kamil, pelakon Diana Danielle mendedahkan pernah didera secara fizikal oleh bekas kekasih yang tidak didedahkan identitinya.
Perkara mengejutkan tersebut didedahkan Diana atau nama sebenarnya, Diana Danielle Danny Beeson menerusi program Studio Sembang dalam YouTube.
“Waktu itu, saya baru habis Sijil Pelajaran Malaysia (SPM). Saya ada benjol besar (lump) di belakang tengkuk disebabkan dipukul bekas teman lelaki sebelum saya menjalin hubungan dengan Farid.
“Saya didera secara fizikal oleh individu itu. Saya keluar daripada situasi (perhubungan) itu sejurus orang itu ‘sentuh’ saya kali pertama.
“Saya sangat gembira tidak lagi berada dalam perhubungan itu. Sesiapa sahaja (mana-mana lelaki) letak tangan di anggota badan anda, tolong keluar daripada hubungan toksik itu,” katanya.
Ujar pelakon filem Hanyut itu lagi, tiada kompromi apabila lelaki mengasari kaum wanita yang sepatutnya berasa selamat dalam sesebuah perhubungan.

“Dia macam tiada diskaun-diskaunlah. Saya tahu apa yang saya mahu dalam perhubungan. Saya tahu sebetulnya apa yang saya mahukan,” getusnya.
Kata Diana, 31, dia bertemu ketenangan dalam hubungan percintaan selepas berkenalan dengan suami tercinta, Farid.
“Bila saya jumpa Farid waktu itu, saya berasa tenang, lebih fokus dan dia salurkan energi positif yang saya kagumi.
“Sebelum berkahwin dengan Farid, saya pernah bekerja dengannya dalam beberapa projek sebelum itu. Saya sentiasa dambakan dan selalu bermimpi tentangnya. Saya juga memang peminat dia.
“Saya yang mula-mula jatuh cinta dengannya sebelum dia jatuh cinta dengan saya. 10 tahun perkahwinan dan 15 tahun perkenalan. That is love (itulah cinta),” kongsi ibu kepada dua cahaya mata itu.
Sekadar info, Diana dan Farid berkahwin pada 2012 dan hasil perkongsian hidup selama sedekad, mereka dikurniakan dua orang cahaya mata bernama Muhammad dan Nur Aurora. – KOSMO! ONLINE


Pasangan Britain kayuh basikal keliling dunia
Oleh KOSMO!

18 Disember 2022, 3:00 pm
LONDON – Sepasang suami isteri warga Britain mengelilingi dunia dengan mengayuh basikal sejauh 28,968 kilometer (km) dan melintasi  21 negara, lapor agensi berita United press International (UPI), kelmarin.
Laura Massey-Pugh dan suaminya, Stevie Massey tiba di ibu kota Jerman, Berlin pada 1 Disember lalu. Berlin merupakan  bandar di mana mereka memulakan percubaan untuk memecahkan Guinness World Records.
Pasangan yang menunggang basikal dua tempat duduk sepanjang perjalanan itu berkata, mereka mendapat inspirasi selepas membaca tentang warga Britain, Cat Dixon dan Raz Marsden yang memecah rekod serupa untuk kategori wanita dengan catatan masa 263 hari, 8 jam dan 7 minit.
Mereka turut mendapati bahawa rekod dunia untuk kategori pasukan lelaki ialah 281 hari, 22 jam dan 20 minit.
Guinness World Records turut menyenaraikan kategori campuran tetapi tiada pemegang rekod kategori itu sehingga kini.
Massey-Pugh berkata, dia dan suaminya pasti boleh mengatasi kategori dua jantina itu, jadi mereka menyelidik peraturan organisasi penyimpan rekod dunia tersebut.

Antara peraturan rekod Guinness  termasuk melakukan perjalanan sejauh sekurang-kurangnya 28,968 km  dalam satu arah, melalui dua antipode (sebelah bumi yang berlawanan dengan tempat bermula) dan menamatkan perjalanan di tempat sama seseorang itu bermula.
“Ia adalah kelegaan yang besar. Akhirnya kami dapat berhenti mengayuh dan bertemu rakan-rakan dan keluarga tersayang selepas tidak bersemuka selama enam bulan,” kata Massey-Pugh kepada stesen penyiaran CNN.
– Agensi


Gempa bumi sederhana landa Ryukyu, Jepun
Oleh NUR HUDA MUSA

18 Disember 2022, 4:02 pm
PETALING JAYA – Satu kejadian gempa bumi sederhana telah berlaku di Ryukyu, Jepun pada pukul 3.01 petang tadi.
Jabatan Meteorologi Malaysia (MetMalaysia) dalam satu kenyataan berkata, gempa bumi itu berukuran 5.3 skala Richter.
“Kejadian gempa itu berlaku di 26.8 darjah Utara dan 126.4 darjah Timur.
“Pusat gempa bumi itu terletak di 145 kilometer (km) Barat Laut dari Naha, Jepun dengan kedalaman 93 km,” katanya di sini tadi.
Bagaimanapun, susulan kejadian gempa bumi itu, tiada ancaman tsunami kepada Malaysia. – KOSMO! ONLINE


Keputusan IVF negatif, Achey, isteri tak putus asa
Oleh MUHAMMAD HAIKAL RAMLI

18 Disember 2022, 3:30 pm
PETALING JAYA – Biarpun terpaksa berulang-alik hampir 30 kali dari Johor ke Kuala Lumpur demi rawatan persenyawaan in-vitro (IVF), pelawak Achey Bocey reda apabila keputusan proses yang dilakukannya bersama isteri tidak berjaya.
Menerusi satu hantaran video dalam Instagram miliknya, Achey atau nama sebenarnya Mohd. Nasir Hamzah, 36, menenangkan isterinya yang sebak setelah mendapat tahu keputusan rawatan tersebut adalah negatif.
“Syukur alhamdulillah, reda. Anne (isterinya) mohon bangkit dengan kuat,” tulis Achey menerusi ruangan kapsyen.
Ketika dihubungi Kosmo!, pelantun lagu Sakit itu berkata, keputusan tersebut diketahui selepas sekali rawatan setelah pembedahan tiub fallopian yang dilakukan oleh isterinya.
“Sejurus selesai pembedahan dan habis pantang, doktor mencadangkan saya dan isteri untuk melakukan rawatan IVF, kami teruskan dan usahakan sejak Ogos lalu.
“Kami berulang alik hampir 30 kali dari Johor Bahru, Johor ke Kuala Lumpur demi rawatan ini,” ujar Achey.

Ditanya sama ada dia akan meneruskan atau tidak rawatan yang seterusnya, pelawak asal Johor itu menyatakan mereka akan terus berusaha dan berikhtiar untuk mendapatkan cahaya mata.
“Mengikut apa yang isteri saya nyatakan, dia tetap mahu buat lagi rawatan dan akan terus berusaha untuk mendapatkan zuriat.
“Saya sebagai suami memberi masa kepada isteri dan tidak mahu terlalu mendesak. Saya percaya dengan rezeki Allah.
“Emosi isteri sedikit terganggu buat masa ini tetapi saya percaya dia akan okey untuk saya dan anak (angkat), cuma dia lambat sikit untuk ‘come back’ , kita kena bagi dia masa,” katanya lagi.
Achey juga menjelaskan bahawa dia dan isteri telah berikhtiar dengan pelbagai cara termasuklah berubat cara kampung sehinggakan pernah sehingga ke Sabah untuk berubat.
Tetapi buat masa ini, pasangan itu beralih pula dengan cara menggunakan rawatan moden.
“Saya berusaha dengan cara kampung dahulu sebelum ke arah moden. Saya pergi ke beberapa negeri bahkan Sabah untuk berubat dan sebagainya.
“Kini saya dan isteri mencuba pula rawatan IVF sebagai ikhtiar yang seterusnya,” ujarnya.
Dalam pada itu, Achey turut mengucapkan terima kasih kepada semua yang mendoakan dia dan isteri termasuklah rakan-rakan artis, sahabat handai dan orang ramai.
“Saya ucapkan terima kasih kepada semua. Ada yang faham, ada yang kurang faham.
“Apa yang boleh saya katakan, situasi ini hanya orang yang melalui rawatan IVF tahu sekiranya rawatan itu gagal. Bagi kami masa untuk kami lalui situasi ini.
“Terima kasih juga kepada ahli keluarga, doktor dan rakan-rakan yang sentiasa memberi sokongan dan nasihat untuk saya berada dalam keluarga IVF,” kata Achey.
Untuk rekod, Achey dan Anne atau nama sebenarnya Nor Hasanah mendirikan rumah tangga sejak 11 tahun yang lalu.
Setakat ini mereka belum dikurniakan cahaya mata tetapi mengambil seorang anak angkat iaitu Nur Tiara Zinnirah Nasih pada 2018. – KOSMO! ONLINE


Henti sebar video tiga beradik maut direnjat elektrik – MCMC
Oleh EDDY AQMAL MOHAMED HAMIDI

19 Disember 2022, 9:47 pm
PUTRAJAYA – Orang ramai dinasihatkan agar berhenti menularkan video yang memaparkan kejadian tiga beradik maut dipercayai akibat terkena renjatan elektrik di Tumpat, Kelantan pagi tadi.
Suruhanjaya Komunikasi dan Multimedia Malaysia (MCMC) berkata, ia adalah bagi menghormati mangsa dan privasi keluarga mangsa selain memberi ruang kepada pihak berkuasa untuk menjalankan siasatan lanjut terhadap insiden tersebut.
“Pada masa sama, pihak suruhanjaya juga telah mengambil langkah proaktif mengangkat perkara ini untuk perhatian dan tindakan selanjutnya daripada penyedia platform seperti Meta, Twitter dan TikTok dalam usaha mengekang penularan video yang berkaitan.
“Orang awam digalakkan untuk sentiasa mengawal selia kendiri dan peka tentang kandungan yang mereka terima atau dikongsi secara dalam talian, sama ada melalui aplikasi Whatsapp ataupun rakaman video di media sosial,” katanya dalam kenyataan hari ini.
Tambah MCMC, bagi menghentikan penularan video seperti itu, pengguna media sosial juga digalakkan untuk membuat laporan secara terus terhadap kandungan yang sensitif dan tidak sesuai untuk tatapan umum kepada penyedia platform.
Terdahulu, Kosmo! Online hari ini melaporkan tentang tragedi menyayat hati melibatkan tiga beradik yang maut selepas dipercayai terkena renjatan elektrik semasa salah seorang daripada mereka memegang tiang pada garaj di sebuah rumah jiran mereka di Kampung Morak, Tumpat di Kelantan.

Bagaimanapun, tidak lama kemudian beberapa video memaparkan jenazah ketiga-tiga beradik itu ditularkan di laman media sosial dipercayai dirakam dan dimuat naik oleh individu yang berada di lokasi kejadian.
Penularan video berkenaan bagaimanapun menerima kecaman teruk daripada pengguna platform media sosial yang menyifatkan si pemuat naik sebagai tidak sensitif dan tidak peka dengan perasaan waris mangsa. – KOSMO! ONLINE


TNB nafi seluruh Terengganu bergelap malam ini
Oleh KAMALIZA KAMARUDDIN

19 Disember 2022, 10:02 pm
KUALA TERENGGANU – Tenaga Nasional Berhad (TNB) menafikan dakwaan tular kononnya seluruh Terengganu akan mengalami gangguan bekalan elektrik pada masa terdekat ekoran situasi banjir yang semakin buruk.
Pengurus Besar TNB Terengganu, Mohamad Mohyddin Mohd. Noor menegaskan pihaknya tidak pernah mempunyai perancangan demikian.
“Setakat ini, TNB hanya memotong bekalan elektrik di kawasan yang teruk terjejas sahaja demi menjaga keselamatan penduduk di kawasan terlibat,” katanya dalam satu kenyataan di sini hari ini.
Terdahulu tular mesej menerusi aplikasi WhatsApp kononnya bekalan elektrik akan diputuskan di seluruh Terengganu ekoran lebih 500 pencawang elektrik di negeri itu telah ditenggelami banjir.
Mohamad Mohyddin berkata, gangguan bekalan elektrik itu hanya melibatkan sebahagian lima daerah ekoran penutupan 236 pencawang elektrik.
Jelas beliau, pencawang elektrik terlibat ialah 95 di Kuala Berang, Hulu Terengganu; Besut (70); Kemaman (49); Bandar Al Mutafi Billah Shah, Dungun (15) dan Setiu (tujuh).

“Sebahagian kawasan terjejas itu telah pulih secara berperingkat. Usaha sedang giat dijalankan bagi memastikan bekalan elektrik di kawasan terlibat dapat disalurkan secara berperingkat di kawasan lain,” katanya.
Dalam perkembangan sama, Mohamad Mohyddin menyeru masyarakat agar lebih berhati-hati dengan menjauhi pepasangan elektrik yang terendam air banjir pada musim tengkujuh ini. – KOSMO! ONLINE


Presiden Palestin ucap tahniah pada Anwar
Oleh EDDY AQMAL MOHAMED HAMIDI

19 Disember 2022, 10:55 pm
PUTRAJAYA – Perdana Menteri, Datuk Seri Anwar Ibrahim hari ini menerima panggilan telefon daripada Presiden Palestin, Mahmoud Abbas yang merakamkan ucapan tahniah sempena pelantikan beliau sebagai Perdana Menteri Malaysia ke-10.
Perkara tersebut dimaklumkan oleh Anwar menerusi perkongsian di laman Facebook beliau sebentar tadi sambil menyatakan kesediaan Malaysia untuk memperkukuh hubungan kerjasama di antara kedua-dua negara.
“Menerima panggilan telefon daripada Presiden Palestin, Mahmoud Abbas bagi merakamkan ucapan tahniah sempena pelantikan saya sebagai Perdana Menteri Malaysia ke-10.
“Kami mengulangi kesediaan untuk memperkukuh hubungan dua hala antara Malaysia dan Palestin di dalam pelbagai lapangan termasuk perdagangan, hubungan sesama rakyat serta pendidikan,” kata perkongsian tersebut hari ini.
Menurut Anwar, beliau turut menzahirkan simpati atas nasib yang menimpa rakyat Palestin dan menegaskan komitmen serta solidariti berterusan Malaysia kepada perjuangan rakyat Palestin untuk bebas daripada cengkaman Zionis Israel.
“Di bawah pentadbiran saya, Malaysia akan kekal teguh dalam perjuangan untuk menamatkan penderitaan berpanjangan rakyat Palestin dan mengembalikan keamanan, kebebasan dan kemerdekaan Palestin,” tegas beliau.

Sebelum ini, Anwar turut menerima panggilan telefon daripada pemimpin-pemimpin negara dari seluruh dunia seperti Presiden Turkiye, Recep Tayyip Erdogan; Perdana Menteri Kanada, Justin Trudeau dan Presiden Indonesia, Joko Widodo. – KOSMO! ONLINE


Penunggang motosikal diserang sawan maut kemalangan
Oleh NOR AINNA HAMZAH

19 Disember 2022, 11:01 pm
JEMPOL – Seorang penunggang motosikal maut selepas motosikal yang ditunggang hilang kawalan sebelum melanggar pembahagi jalan di Bandar Seri Jempol, di sini, petang tadi.
Dalam kejadian pukul 5 petang itu, mangsa, Razali Mohamad Nudin, 57, disahkan meninggal dunia di lokasi tersebut.
Menurut Ketua Polis Daerah Jempol, Superintendan Hoo Chang Hook, ketika kejadian mangsa menunggang motosikal jenis Modenas dalam perjalanan dari rumahnya ke kedai runcit di Bandar Seri Jempol.
“Setibanya di lokasi kejadian, mangsa dipercayai diserang sawan menyebabkan motosikalnya hilang kawalan dan terbabas ke arah jalan bertentangan.
“Mangsa tercampak ke dalam longkang dan disahkan meninggal dunia di tempat kejadian akibat cedera parah,” katanya dalam kenyataan hari ini.
Mayat mangsa dikeluarkan anggota Balai Polis Seri Jempol dan dihantar ke Hospital Jempol untuk dibedah siasat. Kes disiasat di bawah Seksyen 41(1) Akta Pengangkutan Jalan 1987. – KOSMO! ONLINE


Pengarah bomba keletihan, dikejar ke hospital
Oleh NURUL IZZATI ZAINI

19 Disember 2022, 9:41 pm
HULU SELANGOR – Pengarah Jabatan Bomba dan Penyelamat Selangor (JBPM), Datuk Norazam Khamis, dikejarkan ke Hospital Selayang pada pukul 6 petang tadi.
Perkara itu dimaklumkan menerusi satu kenyataan yang dikeluarkan oleh Pusat Gerak Operasi JBPM, Selangor.
“Norazam dimasukkan ke hospital akibat keletihan dan strok minor. Walau bagaimanapun, keadaan Norazam terkawal dan masih sedar diri.
“Operasi mencari mangsa kekal dijalankan. Sama-sama kita doakan agar kesihatan Norazam kembali pulih,” katanya.
Norazam terlibat secara langsung dalam mengetuai pasukan bomba sejak hari pertama operasi mencari dan menyelamatkan (SAR) sejak Jumaat lalu.
Sehingga kini, operasi gagal menemukan sebarang mangsa yang hilang menjadikan mangsa maut kekal 24 orang daripada keseluruhan mangsa terlibat 94 orang. – KOSMO! ONLINE


Abang Viva kesal dikatakan tidak bantu mangsa banjir
Oleh KOSMO!

19 Disember 2022, 9:31 pm
PETALING JAYA – Azwan Omar atau lebih dikenali sebagai Abang Viva luah rasa kecewa apabila ada individu yang mempersoalkan sekiranya dia tidak ke tempat-tempat bencana bagi menjadi sukarelawan.
Azwan melalui TikToknya baru-baru ini memaklumkan, orang ramai sepatutnya perlu pertimbangkan statusnya kini yang sudah berkeluarga selain kerja sukarelawan bukanlah tugas hakikinya.
“Kalau saya ini ada elaun tak apa juga. Masalahnya kena fikir juga saya ini sudah berkahwin, ada anak dan bini. Nak kena bagi makan.
“Saya ini sukarelawan bukannya ini kerja tetap saya. Korang tak boleh pertikaikan saya turun atau tidak” luahnya.
Bagaimanapun, luahannya itu tetap kurang disenangi segelintir netizen, malah terdapat ada yang berpendapat nada suara Azwan juga sudah berlainan dalam meluahkan soal membantu mangsa banjir sejak sudah berkahwin.
Dalam pada itu, isterinya yang dikenali sebagai Evanoza Zakaria turut tampil mempertahankan suaminya dengan memaklumkan Azwan tidak mengungkit tetapi mahu orang ramai memahami situasi dirinya ketika ini.

Bagaimanapun, Azwan melalui Facebooknya dapat dilihat tetap turun padang membantu mangsa banjir di Terengganu. – KOSMO! ONLINE


Parlimen: Hanya bazir masa jika terus bergaduh
Oleh MOHD RASDAN AHMAD

19 Disember 2022, 10:13 pm
KUALA LUMPUR – Tempoh lima tahun pembentukan Kerajaan Perpaduan bakal dibazirkan sekiranya Ahli-Ahli Parlimen yang mewakili suara rakyat di Parlimen masih bergaduh dan tidak berpuas hati berkenaan lantikan Perdana Menteri serta penubuhan kerajaan baharu.
Ahli Parlimen Titiwangsa, Datuk Seri Johari Abd. Ghani berkata, negara akan terus berada di bawah negara-negara jiran lain terutamanya Indonesia jika terus bersikap tidak puas hati isu lantikan kerajaan selepas Pilihan Raya Umum ke-15 (PRU15) baru-baru ini.
“Undi percaya bagi saya adalah amat penting walaupun tidak perlu diadakan bagi menunjukkan Kerajaan Perpaduan yang diwujudkan ini benar-benar stabil untuk tempoh lima tahun akan datang serta peristiwa penukaran sebanyak tiga kali Perdana Menteri tidak akan berlaku lagi.
“Dalam konteks pembangunan negara, sudah tentu negara-negara yang ingin dibangunkan mempunyai kestabilan dalam politik.
“Kestabilan politik adalah satu resepi yang amat penting untuk mana-mana negara membangunkan ekonomi, terdapat tiga cara untuk bangunkan ekonomi iaitu yang pertama kestabilan politik, kedua perlu satu pasukan yang berpengalaman dan ketiga adalah pasukan yang mempunyai integriti dan kredebiliti,” jelasnya di Dewan Rakyat hari ini.
Beliau berkata demikian ketika membahaskan usul Undi Percaya Terhadap Kepimpinan Perdana Menteri, Datuk Seri Anwar Ibrahim.

Tambah Johari lagi, dalam tempoh empat tahun setengah sebelum ini, negara sudah tertinggal ke belakang jika dibandingkan negara lain di mana Keluaran Dalam Negara Kasar (KDNK) tidak berkembang.
“KDNK perkapita kita tidak berkembang iaitu hanya dalam masa empat tahun – 0. 1 peratus jika dibandingkan dengan Indonesia, Vietnam dan Filipina.
“Sebelum ini empat negara tersebut terbelakang jika dibandingkan dengan Malaysia ketika kita membina negara ini selama 61 tahun sebelum 2018,” katanya. – KOSMO! ONLINE.


Nad Zainal dah keluar ICU, boleh berjalan dan ketawa
Oleh LIA OTHMAN

19 Disember 2022, 10:11 pm
PETALING JAYA – Pelakon Nad Zainal kini  beransur pulih selepas hampir sebulan dirawat di Hospital Pakar KPJ Ampang Puteri, Selangor akibat pendarahan paru-paru.
Berkongsi perkembangan terkini, pengarah dan penerbit Shahrulezad Mohameddin berkata, pelakon Cinta Buta itu sudah sedar dan tidak lagi dirawat di Unit Rawatan Rapi (ICU).
“Untuk pengetahuan semua keadaan Nad sekarang sangat baik. Dia bukan lagi di ICU. Tidak lagi ditidurkan. Dia sudah sedar, boleh berbual dan bergelak ketawa.
“Malah dia juga boleh berjalan
pergi ke toilet sendiri walaupun kami berpesan jangan, paru-parunya masih belum begitu kuat.
“Dia juga masih perlu berehat panjang demi kekuatan paru-paru akibat luka masa pendarahan tempoh hari,” ujar pengarah Nur itu.
Shahrulezad juga menjelaskan, dia memilih untuk tidak kerap berkongsi perkembangan semasa keadaan kesihatan Nad bagi menjaga perasaan ibu bapa pelakon itu.

Tambahnya, dia dan rakan-rakan berbuat demikian bagi mengelakkan berita tidak sepatutnya disebarkan pihak tidak bertanggungjawab.
“Alasan saya tak kongsi perkembangan terkini Nad kepada umum kerana saya kasihan ibu bapa dia dan mengutamakan kesihatan Nad sendiri.
“Saya perasan jika berkongsi perkembangan terkini akan wujud rantaian berita yang bukan-bukan dan menyakitkan hati kami, terutamanya orang tua dia.
“Nad anak tunggal, jadi bila berita bukan-bukan bersepah sana-sini bayangkan perasaan ibu bapa dia berdepan fitnah.
“Mereka tiada anak lain yang boleh bantu mereka menepis rasa cemas bila cerita fasal Nad keluar. Jadi saya dan rakan-rakan tapis dahulu dan kurangkan update fasal Nad melainkan untuk kami sahaja.,” ujarnya.
Terdahulu pada 22 November, media melaporkan Nad atau nama sebenarnya, Farah Nadia Zainal Abidin, 32, dimasukkan ke unit rawatan rapi (ICU) akibat jangkitan kuman dan paru-paru berdarah.
Ibu tunggal anak dua itu juga ditidurkan sebagai satu proses rawatan supaya paru-parunya kembali berfungsi dengan baik. – KOSMO! ONLINE


Penduduk India keliru lihat UFO di langit
Oleh KOSMO!

19 Disember 2022, 9:00 pm
NEW DELHI – Sebuah objek terbang tidak dikenali (UFO) kelihatan terbang di langit India selama beberapa minit, lapor portal berita The Sun semalam.
Cahaya terang itu dilihat berlegar-legar di beberapa daerah di Bengal Barat, India petang Khamis lalu oleh sejumlah penduduk yang hairan menyaksikan fenomena sedemikian.
Rakaman luar biasa itu menunjukkan objek bercahaya di langit malam dan disiarkan menerusi beberapa klip video yang dikongsi di Twitter.
Beberapa peminat UFO tempatan mendakwa bahawa UFO itu ialah sebuah pesawat makhluk asing manakala yang lain menganggap ia adalah sebuah satelit.
“Ia sangat dekat. Bukankah ia kelihatan seperti UFO. Cahaya telah lenyap,” kata seorang penduduk.
Stesen televisyen India TV melaporkan objek itu kemungkinan sebuah peluru berpandu balistik antara benua dikenali sebagai Agni-5 yang mampu mencapai kelajuan sehingga 4,988 kilometer sejam. – Agensi


Tanah runtuh: Operasi SAR diteruskan 24 jam
Oleh NURUL IZZATI ZAINI

19 Disember 2022, 10:23 pm
HULU SELANGOR – Pencarian sembilan lagi mangsa yang masih hilang dalam tragedi tanah runtuh di Jalan Batang Kali-Genting Highlands akan diteruskan lagi sehingga 24 jam.
Penolong Pengarah Jabatan Bomba dan Penyelamat Malaysia (JBPM) Selangor, Hafisham Mohd. Noor, berkata alat pengesan ‘Ground Penetrating Radar’ (GPR) telah mengesan bendasing di lima ‘point’ utama.
“Kita mendapat bantuan daripada Jabatan Ukur dan Pemetaan Malaysia (Jupem) dan Agensi Pengurusan Bencana Negara (Nadma) untuk mengesan baki mangsa yang masih belum ditemui.
“Susulan itu, kita mendapat lima ‘point’ utama hasil pengesanan daripada GPR dan telah membuat penandaan.
“Oleh itu, pencarian malam ini akan diteruskan di sektor A dan C,” katanya dalam sidang akhbar malam tadi.
Sementara itu, Ketua Polis Daerah Hulu Selangor, Superintendan Suffian Abdullah berkata, kekuatan anggota dan pergerakan akan dikurangkan dalam memastikan tahap keselamatan pasukan penyelamat terjamin.

Jelasnya, hanya lima ‘point’ utama akan diberi penumpuan setelah berjaya dikesan oleh GPR.
“Setakat ini masih tiada berita baik, tetapi sama-sama kita berdoa supaya malam ini ada sesuatu yang positif dalam mencari mangsa-mangsa hilang,” katanya. – KOSMO! ONLINE


Gajah ‘ketuk’ pintu rumah penduduk, cari makanan
Oleh KOSMO!

19 Disember 2022, 8:30 pm
BANGKOK – Sekawan gajah yang kelaparan mengetuk pintu sebuah rumah di Kampung Prachin Buri baru-baru ini untuk mencari makanan atau minuman, lapor portal berita Thaiger semalam.
Ia berbuat demikian ketika kemarau sehingga menyebabkan haiwan-haiwan itu keluar dari kawasan hidupannya. Penduduk kampung terjaga apabila mendengar bunyi gajah-gajah liar yang berkeliaran di halaman rumah mereka bagi mencari sayur awal Sabtu lalu.
Penduduk di Nong Pradu melaporkan bahawa beberapa ekor gajah dari Kawasan Perlindungan Hidupan Liar Khao Ang Rue Nai, wilayah Chachoengsao telah menemui jalan masuk ke tempat tinggal mereka dan ‘mengetuk’ pintu tiga buah rumah antara pukul 1 pagi dan 2 pagi (waktu tempatan).
Mereka berkata, gajah-gajah tersebut berkemungkinan sedang mencari makanan kerana terdapat laporan terbaru mengenai haiwan-haiwan berkenaan menyeberang ke hutan Prachin Buri untuk mencari makanan selepas kawasan perlindungan binatang tersebut dilanda kemarau.
Seorang penduduk, Chamras Sroichampa berkata, dia dimaklumkan mengenai kehadiran gajah itu oleh seekor anjing yang menyalak sekitar pukul 1 pagi (waktu tempatan).
Sambil memandang ke luar tingkap, dia melihat terdapat bentuk-bentuk besar bergerak dalam suasana yang gelap dan merosakkan pokok pisangnya.

Selepas gajah itu bergerak, dia mendapati haiwan-haiwan telah merosakkan pokok-pokok pisangnya dan menggali ubi keledeknya manakala dua penduduk lain melaporkan pengalaman yang sama dengan gajah-gajah mencari makanan di kebun mereka. – Agensi


Awan paling jarang ditemui muncul di San Francisco
Oleh KOSMO!

19 Disember 2022, 8:00 pm
SAN FRANCISCO, CALIFORNIA – Awan noctilucent yang paling jarang ditemui di dunia muncul di kawasan Teluk San Francisco, California awal pagi Jumaat lalu, lapor portal berita MailOnline semalam.
Seorang jurugambar tempatan, Rain Hayes menyaksikan awan itu berarak di atas kawasan Tasik Merritt kira-kira pukul 6.30 pagi (waktu tempatan), sebelum berkongsi imej fenomena itu di media sosial.
“Awan cerah pelik di atas Tasik Merritt di penghujung fajar pagi ini (Jumaat),” tulis Hayes sambil turut memaklumkan pejabat wilayah Perkhidmatan Cuaca Kebangsaan (NWS).
Ia mendapat perhatian saintis iklim dari Universiti California, Los Angeles (UCLA) yang memberikan komen kepada gambar itu dengan berkata: “Rakaman hebat yang kelihatan seperti awan noctilucent di atas SF Bay Area pagi ini!”
“’Awan seperti itu sangat jarang berlaku di latitud ini dan juga pada musim sejuk, serta merupakan awan tertinggi dan paling kering di Bumi yang terbentuk di mesosfera kira-kira 80 kilometer (km) ke atas. Wah!” katanya.
NWS kemudian mengesahkan bahawa awan noctilucent telah berada di kawasan itu sebelum matahari terbit.

Awan noctilucent biasanya hanya muncul di hujung Bumi iaitu Kutub Utara dan Selatan. Di Amerika Syarikat (AS), ia biasanya muncul di Pantai Barat dan hanya di Barat Laut Pasifik.
Awan noctilucent yang juga dipanggil sebagai awan mesosfera kutub itu terbentuk antara 76 hingga 85 kilometer (km) di atas permukaan bumi, demikian menurut Pentadbiran Aeronautik dan Angkasa Lepas Kebangsaan (NASA).
Ia biasanya terbentuk pada akhir musim bunga dan awal musim panas apabila atmosfera yang lebih rendah menjadi lebih panas.
Awan noctilucent juga boleh dilihat dari angkasa lepas kerana angkasawan di Stesen Angkasa Antarabangsa (ISS) sebelum ini telah berkongsi gambar fenomena itu. – Agensi


Tanah runtuh: Cuaca baik, operasi SAR diteruskan lagi
Oleh NURUL IZZATI ZAINI

19 Disember 2022, 7:51 pm
HULU SELANGOR – Operasi mencari dan menyelamat (SAR) mangsa hilang di lokasi tragedi tanah runtuh di Jalan Batang Kali-Genting Higlands, akan diteruskan lagi ekoran cuaca baik hari ini.
Perkara itu dimaklumkan oleh Ketua Polis Daerah Hulu Selangor, Superintendan Suffian Abdullah, dalam satu sidang akhbar kira-kira 6.30 petang tadi.
Jelasnya, ia ekoran cuaca kelihatan baik, dengan berbekalkan kekuatan seramai 125 pegawai dan anggota yang terlibat pada hari keempat hari ini.
“Selain itu, hari ini kita telah menggunakan 11 jentera berat (eskavator) dan sembilan unit anjing pengesan (K9) untuk mencari dan mengesan baki sembilan orang mangsa yang hilang.
“Buat masa ini, tiada perkembangan terbaharu dapat saya sampaikan. Walau bagaimanapun, kami bertungkus-lumus dan tidak hilang keyakinan untuk sentiasa meningkatkan usaha mengesan mangsa-mangsa yang masih hilang,” katanya.
Ujarnya lagi, operasi yang terpaksa dirombak sehingga hari keempat adalah ekoran hujan lebat pada semalam dan kelmarin membuatkan operasi tertangguh.

Dalam pada itu beliau turut berkata, Jabatan Psikologi dan Farmesetik dari Hospital Selayang juga telah membuka pusat kawalan untuk memberi bantuan kepada anggota daripada segi semangat dan kawalan emosi.
Terdahulu Kosmo! juga ada melaporkan bahawa waris mangsa yang hilang tiba di lokasi kejadian sekitar pukul 4.17 petang tadi.
Suffian mengesahkan, individu yang hadir tersebut sememangnya waris dan keluarga mangsa yang datang untuk membuat pengesahan.
“Mangsa yang masih hilang berumur 60-an merupakan ayah kepada pengadu atau waris. Mereka datang untuk membuat pengesahan identiti mangsa.
“Sebelum ini pengadu ada membuat laporan polis di Balai Polis Gohtong Jaya,” katanya. – KOSMO! ONLINE


PN nafi guna dana judi – Hamzah
Oleh MOHD RASDAN AHMAD

19 Disember 2022, 7:57 pm
KUALA LUMPUR- Perikatan Nasional (PN) menafikan tuduhan bahawa gabungan tersebut menerima dana politik daripada hasil perjudian ketika Pilihan Raya Umum ke-15 (PRU15) bulan lalu.
Ketua Pembangkang, Datuk Seri Hamzah Zainudin berkata, Perdana Menteri, Datuk Seri Anwar Ibrahim sepatutnya tidak mengeluarkan persepsi buruk terhadap kerajaan sebelum ini.
Katanya, jika benar berlaku sebarang pelanggaran, siasatan perlu dibuat terhadap mana-mana pihak yang terlibat.
“Tambun (Anwar) anda sekarang adalah Perdana Menteri bukan lagi Ketua Pembangkang yang Ketua Pembangkangnya adalah saya sekarang.
“Jangan buat tuduhan semberono, tiada lagi laporan palsu daripada anda. Ini harapan daripada rakyat, semua rakyat sedar PN mempunyai sokongan besar iaitu 74 ahli parlimen yang diberikan kepercayaan dan sokongan,” jelasnya.
Beliau berkata demikian ketika sesi pembahasan Usul Undi Percaya Perdana Menteri di Dewan Rakyat hari ini.

Tambah Hamzah lagi, Menteri Kewangan ketika itu adalah Tengku Datuk Seri Zafrul Tengku Abdul Aziz berkuasa penuh terhadap lesen perjudian dan Anwar sepatutnya mendapatkan penjelasan daripada beliau.
“Kami bersedia menjadi pembangkang yang berwibawa dan bersedia mengambil alih kerajaan apabila tiba masanya nanti,” ujarnya. – KOSMO! ONLINE


Pegawai polis bagi sandwic najis dipecat kali kedua
Oleh KOSMO!

19 Disember 2022, 7:30 pm
AUSTIN, Texas – Seorang pegawai polis simpanan, Matthew Luckhurst dipecat sekali lagi setelah dia didapati membuang air besar di tandas wanita di sebuah pejabat peronda basikal Jabatan Polis Floresville, Texas baru-baru ini, lapor portal berita Daily Star semalam.
Dia juga dipecat selepas menyebarkan bahan seperti puding coklat di tempat duduk tetapi Luckhurst mengaku tanggungjawab berikutan perbuatannya gagal mengepam air besar di tandas wanita dan mendakwa ia adalah gurauan dan meminta maaf berikutan kejadian tersebut.
Pemecatan terbarunya berlaku selepas gelombang kemarahan orang ramai mengenai bagaimana pegawai itu boleh diambil semula oleh pasukan polis lain selepas dipecat kerana memberi seorang gelandangan sandwic tahi pada tahun 2016.
Dalam kejadian pada tahun 2016, Luckhurst menyatakan kepada rakan sekerjanya bahawa dia telah mengambil najis dan meletakkannya ke dalam kepingan roti serta memasukkannya ke dalam bekas stirofoam.
Dia kemudian dipecat oleh Jabatan Polis San Antonio dan kemudian diambil bekerja oleh Jabatan Polis Floresville sebagai pegawai simpanan hanya lima bulan selepas proses pemecatannya di San Antonio tamat.
Datuk Bandar Floresville, Cissy Gonzalez-Dippel berkata, terdapat banyak e-mel daripada penduduk tempatan yang tidak berpuas hati dengan Luckhurst yang telah diambil bekerja semula sebagai pegawai polis. – Agensi


Mahkamah tolak permohonan ikat jamin bekas duta, anak
Oleh AZIZAH SHAFIEI

19 Disember 2022, 8:04 pm
TEMERLOH – Mahkamah Tinggi Temerloh hari ini menolak permohonan bekas duta dan anaknya yang menghadapi pertuduhan memiliki, menanam dan mengedar dadah jenis ganja, untuk dibebaskan dengan ikat jamin sementara menunggu perbicaraan kes itu.
Pesuruhjaya Kehakiman, Roslan Mat Noor membuat keputusan itu selepas mendengar hujahan daripada peguam tertuduh, Tan Sri Muhammad Shafee Abdullah dan pihak Pendakwaan yang diketuai oleh Pengarah Pendakwaan Pahang, Abdul Ghafar Abdul Latif.
Roslan mengambil masa hampir satu jam membentangkan hujah bertulis sebelum mahkamah memutuskan tidak membenarkan ikat jamin kedua-dua tertuduh sehingga tarikh perbicaraan kerana ia membabitkan kesalahan yang tidak boleh diikat jamin.
Jelasnya, di bawah seksyen 41B Akta Dadah Berbahaya 1952, tertuduh yang dituduh di bawah seksyen 39B Akta yang sama tidak boleh dijamin, dan ia tidak bercanggah dengan perlembagaan persekutuan.
Sejurus pengakuan tidak bersalah tertuduh direkodkan, mahkamah menetapkan 27 Febuari depan sebagai tarikh pengurusan kes.
Sebelum itu, tertuduh, Datuk Zainal Abidin Alias, 78 dan anaknya, Mohamed Rizal Zainal Abidin, 53, mengaku tidak bersalah selepas tiga kertas pertuduhan dibaca jurubahasa.

Mengikut pertuduhan pertama, tertuduh didakwa memiliki dan menanam tumbuhan jenis ganja sejumlah 102 batang pokok.
Kesalahan itu dilakukan di Lot 5718, Jalan Sum Sum Hilir di Janda Baik, Bentong pada 21 Mei 2022, lebih kurang pukul 6.10 petang.
Tertuduh didakwa mengikut Seksyen 6B(1)(a) Akta Dadah Berbahaya 1952 (Akta 234) yang boleh dihukum di bawah Seksyen 6B(3) Akta yang sama dan dibaca bersama Seksyen 34 Kanun Keseksaan.
Tertuduh boleh dikenakan hukuman penjara seumur hidup dan hendaklah dikenakan sekatan tidak kurang enam sebatan.
Bagi pertuduhan kedua, tertuduh turut didapati mengedar dadah berbahaya jenis ganja seberat 989.6 gram yang didakwa melakukan suatu kesalahan di bawah Seksyen 39B(1)(a) Akta Dadah Berbahaya 1952 yang boleh dihukum di bawah Seksyen 39B(2) Akta yang sama dan dibaca bersama Seksyen 34 Kanun Keseksaan.
Jika disabit kesalahan, tertuduh boleh dikenakan hukuman mandatori gantung sampai mati atau penjara seumur hidup dan hendaklah disebat tidak kurang 15 sebatan jika tidak dihukum dengan hukuman mati.
Sementara itu, bagi pertuduhan ketiga, kedua-dua dituduh memiliki Delta-9-Tetrahydrocannabinol (minyak ganja) seberat 58 mililiter.
Mereka didakwa di bawah Seksyen 9 (1)(b) Akta Dadah Berbahaya 1952 (Akta 234) yang boleh dihukum dibawah Seksyen 9(2) Akta yang sama dan dibaca bersama Seksyen 34 Kanun Keseksaan.
Tertuduh boleh dijatuhkan hukuman denda tidak melebih RM20,000 atau penjara tidak melebihi lima tahun atau kedua-duanya sekali. – KOSMO! ONLINE


Penganjur tak bayar Caliph Buskers RM10,300
Oleh NUR AL-FAIRUZA SYARFA NOR SAIDI

19 Disember 2022, 7:07 pm
PETALING JAYA – “Tolonglah, kami benar-benar memerlukan wang itu.”
Demikian luahan ahli kumpulan muzik, Caliph Buskers merayu syarikat pengurusan acara agar melunaskan bayaran berjumlah RM10,300 untuk sebuah persembahan yang dijayakan di Pulau Pinang, baru-baru ini.
Kegagalan syarikat pengurusan tersebut menyelesaikan bayaran tertunggak diluahkan Caliph Buskers dalam Facebooknya.
Pemain drum kumpulan terbabit, Fendy Adlun menjelaskan, penganjur mulanya berjanji akan membuat pembayaran pada malam pertama mereka melakukan persembahan.
Namun, mereka terpaksa pulang kehampaan apabila pihak terbabit menangguhkan pembayaran ke hari berikutnya.
“Mereka menyediakan penginapan dan pengangkutan di Penang (Pulau Pinang) pada 9 dan 10 Disember lalu. Cumanya mereka menjanjikan pembayaran dilakukan selepas tamat persembahan pada malam pertama.

“Kami pula tidak membawa duit banyak untuk berbelanja kerana fikirkan duit akan dapat pada malam Jumaat dan boleh berjalan-jalan keesokkan harinya untuk membeli buah tangan kepada keluarga,” kata Fendy ketika dihubungi Kosmo!.
Menceritakan hal sebenar, kumpulan Caliph Busker terpaksa akur naik ke pentas untuk melakukan persembahan pada malam kedua walaupun pada awalnya kecewa tentang janji bayaran yang tidak dikotakan.
“Mula-mula mereka kata akan bayar selepas tamat persembahan pada Jumaat dan bawa ke hari Sabtu. Tetapi masih juga tidak membuat pembayaran dan merayu-rayu untuk kami naik ke pentas.
“Kami akur dan naik ke pentas dan mereka menjanjikan untuk membuat pembayaran pada pagi Ahad pula. Namun, masih tiada sampai ke hari Isnin.
“Surat yang kami muat naik dalam Facebook tersebut menyatakan akan membuat pembayaran dalam masa lima hari bekerja. Sehingga kini, tiada sebarang pembayaran dilakukan.
Pemain drum kumpulan itu juga bertindak berkongsi kontrak yang persetujui bersama dalam Facebook dan berharap isu pembayaran yang tertangguh selama 10 hari segera diselesaikan.
“Pengurus kami kerap juga bertanya kepada pihak penganjur tetapi alasannya sama sahaja. Katanya, kumpulan Lestari juga terpalit dengan isu sama.
“Sayalah yang banyak membuat rungutan dan berhasrat untuk melaporkan hal ini kepada pihak polis. Namun, ahli yang lain tidak menunjukkan reaksi yang sama dengan saya,” luahnya dalam nada kesal.
Dalam pada itu, Fendy memohon pihak penganjur membuat pembayaran secepat mungkin kerana itu sahaja mata pencarian mereka.
Malah lebih teruk, Caliph Buskers juga hilang punca pendapatan memandangkan sekarang musim hujan dan tidak mampu meneruskan aktiviti ‘busking’ seperti biasa.
“Kebetulan sekarang musim hujan. Kami tidak boleh ‘busking’ seperti biasa kerana orang kurang datang untuk melihat persembahan kami,” luahnya dalam nada kesal.
“Duit persembahan tersebut juga merupakan mata pencarian kami dan saya tidak mahu kes ini berlanjutan sehingga ke mahkamah dan hantaran dalam Facebook tersebut adalah sekadar peringatan sahaja.
“Majoriti ahli kami mempunyai keluarga dan sekarang pula cuti sekolah. Masing-masing mahu membawa anak-anak untuk bercuti tetapi terjejas kerana tiada duit,” ujarnya yang berharap isu bayaran tersebut diselesaikan dengan cara baik.- KOSMO! ONLINE


Pensyarah geram ramai pelajar ponteng kelas kerana tonton final Piala Dunia
Oleh KOSMO!

19 Disember 2022, 8:29 pm
PETALING JAYA – Seorang pensyarah meluahkan rasa kesal selepas ramai pelajarnya bertindak ponteng kelas dipercayai gara-gara menonton final Piala Dunia malam tadi.
Pensyarah itu yang dikenali sebagai Abdullah Bukhari melalui satu hantaran di Facebooknya hari ini berkata, dia begitu geram apabila hanya lima orang pelajar sahaja yang hadir ke kelas hari ini.
“Piala Dunia yang memalangkan sesetengah pelajar, geram dengan kelas pagi ini cuma ada lima pelajar dalam kelas.
“Selebihnya hilang tak nampak bayang, sudahlah kelas hari Isnin tahun ini banyak bertembung dengan cuti umum. Berapa kali saja dapat bertemu dan mengajar silibus yang ketinggalan,” katanya.
Katanya, dia menjangkakan pelajar-pelajar yang tidak hadir itu tidur lewat kerana menonton final Piala Dunia malam tadi.
“Kalau benar apa yang dijangka, malang sungguh pelajar yang salah tidak tahu membezakan keutamaan,” tegasnya.

Mesej pada aplikasi WhatsApp dimuat naik seorang pensyarah pada Facebook.
Tinjauan di ruang komen mendapati, rata-rata pengguna meluahkan rasa kesal dengan tindakan pelajar-pelajar berkenaan yang turut disifatkan tidak menghormati pensyarah.
“Takutnya memikirkan kualiti graduan akan datang.” kata Cik Mal.
“Bertabah ya Ustaz. Suka duka, dugaan pendidik tak lari dari semua ini.Jangan patah semangat ya,” kata Acu.
“Ia berkait tentang keutamaan dan pengurusan masa. Masa saya di universiti dulu, buat apa sekalipun pada sebelah malamnya, akan tetap pergi kelas pukul 8 pagi,” kata Jules.
“Baru tadi ada kawan cerita, pelajar dia WhatsApp dan cakap terus-terang tak dapat datang sebab mata bengkak tengok final worldcup. Terdiam kawan itu dibuatnya,” cerita Sajida. – KOSMO! ONLINE


Piala Dunia: Perancis akan kembali – Mbappe
Oleh MEJA SUKAN KOSMO!

19 Disember 2022, 8:07 pm
DOHA – Penyerang sensasi Perancis, Kylian Mbappe kekal positif dengan potensi skuad kebangsaan negaranya untuk bangkit semula pada masa depan selepas tewas menerusi penentuan penalti 2-4 kepada Argentina dalam aksi final Piala Dunia awal pagi tadi.
Pada aksi di Stadium Lusail itu, skuad Argentina meraih gol awal menerusi ledakan Lionel Messi dan Angel di Maria sebelum Kylian Mbappe meledak dua jaringan pada babak kedua untuk memastikan perlawanan dilanjutkan ke masa tambahan.
Messi sekali lagi menjadi duri dalam daging buat skuad Les Bleus dengan gol peribadi tetapi Perancis bangkit sekali lagi apabila Mbappe meledak jaringan hatrik dengan mengikat aksi 3-3 sebelum juara bertahan itu tewas menerusi penentuan penalti 2-4.
Pemain berusia 24 tahun yang mewakili kelab Paris Saint-Germain (PSG) itu telah mengeluarkan kenyataan pertamanya susulan tewas pada aksi final menerusi laman sosial Twitter.
“Kami (Perancis) akan kembali,” ciap Mbappe secara ringkas.
Penggempur utama yang telah membantu Les Bleus menjuarai Piala Dunia edisi 2018 telah memenangi kasut emas pada kejohanan kali ini selepas meledak lapan gol keseluruhan.

Malah, dia juga menyamai rekod yang dilakukan oleh penyerang legenda England, Geoff Hurst selepas menjadi individu kedua meledak hatrik dalam pentas final Piala Dunia sepanjang sejarah. – KOSMO! ONLINE


Tanah runtuh: Operasi SAR seharian gagal temui baki 9 mangsa
Oleh NUR ALWANI ZAFIRAH KHAIRUL

19 Disember 2022, 7:43 pm
HULU SELANGOR – Tiada penemuan baharu dalam operasi mencari dan menyelamat (SAR) baki sembilan mangsa insiden tanah runtuh di tapak perkhemahan Father’s Organic Farm, Jalan Batang Kali-Genting Highlands pada hari keempat, setakat pukul 7 malam ini.
Penolong Pengarah Jabatan Bomba dan Penyelamat Malaysia (JBPM) Selangor, Hafisham Mohd. Noor berkata, hampir seharian pasukan SAR menjalankan usaha mengesan mangsa di lokasi insiden pada hari keempat operasi.
“Kawasan ‘spot’ kita buat telah memenuhi keseluruhan, dah negatif dan sampai ke tanah asal masih belum menemui tanda berkaitan dengan mangsa,” katanya pada sidang akhbar di sini hari ini.
Menurut Hafisham, pihaknya telah meluaskan usaha SAR dengan menugaskan tujuh anggota bomba menggunakan teknik pencarian sekunder (sweeper) ke kawasan sekitar lokasi tanah runtuh termasuk sungai berdekatan.
“Selepas usaha kita dalam empat hari belum menunjukkan petanda mangsa, kita gerakkan kaedah ‘sweeper’ seramai tujuh orang termasuk ketua yang akan mengesan di sungai-sungai, air keroh atau mana-mana berdekatan air.
“Usaha ini melihat kepada kemungkinan mangsa berada di situ selepas dihanyutkan atau mungkin mangsa tersangkut di pokok, kita tinjau keseluruhan tempat,” ujarnya.

Katanya lagi, operasi SAR pada hari ini telah melibatkan penambahan jentera berat menjadikan sembilan buah kesemuanya untuk mengasingkan tanah ke kawasan yang lain supaya tidak berkumpul di satu tempat sama.
“Kita juga telah menggunakan kaedah menebang pokok untuk dijadikan lantai di tapak tanah runtuh bagi memudahkan jentera bergerak kerana tanah di sana lembik dan berlumpur ekoran hujan lebat semalam.
“Kalau kita tak lakukan cara ini, jentera yang digunakan juga boleh terbenam dalam lumpur,” jelasnya.
Dalam pada itu, jumlah mangsa insiden tanah runtuh yang masih tidak ditemui kekal seramai sembilan orang sejak semalam, manakala 24 mangsa disahkan meninggal dunia dan telah dituntut waris masing-masing. – KOSMO! ONLINE


Penduduk bergelap pencawang elektrik ditutup
Oleh ROSMIZAN RESDI

19 Disember 2022, 6:42 pm
TANAH MERAH – Lebih 15 rumah di Kampung Tebing Tinggi di sini semalam menempuh detik cemas apabila rumah mereka tiba-tiba gelap selepas lapan pencawang Tenaga Nasional Berhad (TNB) di daerah ditutup.
Ketiadaan bekalan asas itu menjejaskan kehidupan dan rutin harian mereka meskipun kawasan berkenaan tidak terlibat dengan banjir.
Seorang penduduk, Aziz Salleh, 65, berkata, bekalan elektrik di kampungnya telah terputus sejak pukul 1 tengah hari sehingga menyebabkan beberapa urusannya tergendala.
Menurutnya, keadaan itu turut memaksa dia memindahkan adik iparnya yang menghidap sakit jantung ke rumah anak saudaranya di Pengkalan Chepa, Kota Bharu agar lebih selesa.
“Kami di sini tidak terjejas dengan banjir, malah tiada rumah yang dinaiki air di kampung ini, namun elektrik telah ditutup sejak semalam.
“Keadaan itu memberi kesan kepada kehidupan harian kami di sini kerana banyak rutin asas tergendala,” katanya.

Kosmo! Online hari ini melaporkan, sebanyak 322 pencawang elektrik di Terengganu dan Kelantan ditutup berikutan keadaan hujan lebat dan banjir ketika ini.
Tenaga Nasional Berhad (TNB) Careline dalam satu kenyataan di Facebook berkata, tindakan itu diambil demi keselamatan pengguna setempat.
Daripada jumlah itu, 94 pencawang di empat daerah di Kelantan iaitu Pasir Mas dengan jumlah 59 pencawang, Pasir Puteh (22), Tanah Merah (8) dan Kota Bharu (5) telah ditutup.
Bagi seorang lagi penduduk, Hamidah Mat, 55, berkata, dia terpaksa menadah air hujan untuk kegunaan harian termasuk mandi dan memasak.
“Penduduk di sini terpaksa bergelap sejak semalam apabila tiada elektrik. Saya terpaksa memasak dan mandi dengan menadah air hujan.
“Oleh itu, kami sangat berharap agar bekalan elektrik dapat disambung semula memandangkan kawasan ini tidak terlibat dengan banjir,” katanya. – KOSMO! ONLINE


Penyokong Perancis merusuh selepas kalah
Oleh KOSMO!

19 Disember 2022, 6:30 pm
PARIS – Anggota-anggota polis lengkap bersenjata menggunakan gas pemedih mata di Paris malam semalam dalam kekacauan yang tercetus selepas kekalahan pasukan bola sepak negara itu dalam perlawanan akhir Piala Dunia menentang Argentina, lapor portal berita MailOnline.
Peminat bola sepak dilaporkan turun beramai-ramai ke jalan raya terbesar di negara itu di Paris, Lyon dan Nice selepas perlawanan.
Pasukan polis cuba menyuraikan gangguan di jalan Champs-Elysees ketika suar dan bunga api dinyalakan, lapor akhbar The Sun.
Beberapa pertempuran tercetus. Gambar di media tempatan menunjukkan anggota-anggota polis memukul penyokong menggunakan belantan. Kelihatan seorang lelaki sedang diiring pergi selepas diberkas.
Kira-kira 14,000 anggota polis keluar bertugas di seluruh Perancis malam itu untuk menjamin keselamatan.
Jalan Champs-Elysees merupakan tempat sambutan besar semasa kejayaan Perancis sebelum ini yang menjuarai Piala Dunia pada 1998 dan 2018, dengan 600,000 orang bersorak dan menari di lokasi itu empat tahun lalu.

Laluan ditutup kepada lalu lintas semalam dan 2,750 anggota polis ditempatkan di kawasan itu.
Di Argentina pula, ratusan ribu penyokong bola sepak membanjiri jalan-jalan di Buenos Aires bagi meraikan kemenangan besar menerusi sepakan penalti yang menyaksikan pasukan  negara itu muncul  juara dunia buat kali pertama sejak 1986. – Agensi


TNB siasat kejadian tiga beradik kena renjatan
Oleh NUR HUDA MUSA

19 Disember 2022, 6:07 pm
PETALING JAYA – Tenaga Nasional Berhad (TNB) sedang menjalankan siasatan berhubung kejadian renjatan elektrik yang meragut nyawa tiga beradik di Kampung Bendang Surau, Kelantan hari ini.
TNB dalam satu kenyataan berkata, siasatan itu dijalankan dengan kerjasama rapat Suruhanjaya Tenaga dan Polis Diraja Malaysia (PDRM).
“TNB mengucapkan takziah kepada keluarga mangsa. Orang ramai juga dinasihatkan supaya tidak menyebarkan sebarang gambar atau video kejadian ini dan membuat spekulasi.
“Beri ruang kepada pihak berkuasa menjalankan siasatan dan menghormati perasaan serta sensitiviti keluarga mangsa,” katanya di sini hari ini.
TNB turut mengingatkan orang ramai agar tidak menghampiri atau menyentuh pepasangan elektrik yang ditenggelami banjir kerana dikhuatiri berlaku kebocoran arus.
“TNB akan memastikan keselamatan orang ramai sentiasa diutamakan, termasuk dengan memutuskan sementara bekalan elektrik ke kawasan yang ditenggelami air banjir atas faktor keselamatan.

“Penyambungan semula bekalan akan dibuat dengan kadar segera sebaik ia selamat dilakukan,” ujarnya.
Selain itu katanya, orang ramai disarankan untuk sentiasa menjaga keselamatan dan menghubungi talian 1-300-88-5454 bagi melaporkan pepasangan TNB yang berada dalam keadaan bahaya. – KOSMO! ONLINE


Hospital Sungai Buloh cari waris jenazah Hazman Edros
Oleh MUHAMMAD NAJIEB AHMAD FUAD

19 Disember 2022, 6:01 pm
SUNGAI BULOH – Hospital Sungai Buloh sedang berusaha mengesan waris kepada jenazah seorang warga emas yang kini masih belum dituntut di Jabatan Forensik hospital berkenaan.
Bahagian Perhubungan Awam Hospital Sungai Buloh dalam satu kenyataan hari ini berkata lelaki warga emas berkenaan dikenali sebagai Hazman Edros berusia 62 tahun.
Katanya, warga emas itu merupakan tahanan di Penjara Sungai Buloh disahkan meninggal dunia pada 5 Disember lalu di wad kecemasan hospital itu.
“Pihak Jabatan Penjara telah membuat pencarian waris bagi urusan pengebumian tetapi tiada maklumat keluarga diterima,” katanya.
Pihak hospital meminta waris atau orang yang mengenalinya untuk tampil memberi maklumat di Jabatan Kerja Sosial Perubatan Hospital Sungai Buloh ataupun menghubungi Puan Mumtaz Jehan Abdul Rashid di talian 03-61454333 sambungan 4286 atau Jabatan Forensik, Hospital Sungai Buloh di talian 03-61454333 sambungan 3100. – KOSMO! ONLINE


Messi janggal dipakaikan jubah ketika julang trofi
Oleh KOSMO!

19 Disember 2022, 6:00 pm
DOHA – Bintang bola sepak Argentina, Lionel Messi mengalami detik janggal selepas pasukannya memenangi Piala Dunia semalam apabila dia disarungkan jubah sebelum menjulang trofi, lapor portal MailOnline.
Sepasang jubah atau bisht yang biasanya dipakai untuk majlis-majlis khas atau upacara seperti perkahwinan atau perayaan keagamaan, dipakaikan pada Messi oleh Emir Qatar, Yang Mulia Sheikh Tamim, ketika Presiden FIFA, Gianni Infantino bertepuk tangan di sebelahnya.
Bishts dipakai oleh masyarakat Arab selama beribu-ribu tahun pada majlis rasmi.
Ia disamakan dengan pemakaian tali leher hitam di Barat, yang juga datang dengan konotasi kuasa kerana sering dipakai oleh kelompok diraja, pegawai dan paderi.
Kapten Argentina itu kemudian meredakan kejanggalan dengan menjulang trofi Piala Dunia sementara bajunya dikaburkan oleh jubah hitam itu. Rakan sepasukannya hanya memakai jersi masing-masing.
Beberapa pemerhati merasakan bisht itu bertujuan sebagai alat perhubungan awam untuk rejim Qatar.

“Sebuah jubah Arab pada Messi yang menjulang trofi. Simbolik. Satu cara untuk mengecap budaya pada apa yang akan menjadi salah satu imej paling ikonik yang pernah ada,” demikian ciapan seorang netizen di Twitter.
Jarang sekali pemenang Piala Dunia diberikan pakaian tempatan semasa sambutan, tetapi pernah berlaku apabila Pele diberikan Sombrero (topi) ketika bergambar selepas kemenangannya di Mexico. – Agensi


Banjir : Tiga beradik maut, terkena renjatan elektrik
Oleh Mohd Kamarul Hasifi Kamarudin

19 Disember 2022, 6:53 pm
Banjir : Tiga beradik maut, terkena renjatan elektrik | 15 MINIT MMTV 19 Disember 2022


Banjir: Bapa saudara jumpa mayat budak lemas depan rumah
Oleh ROSLIZA MOHAMED

19 Disember 2022, 6:34 pm
KOTA BHARU – Seorang kanak-kanak lelaki berusia setahun sembilan bulan yang lemas dijumpai oleh bapa saudaranya di hadapan rumahnya Kampung Tok Deh, Rantau Panjang.
Dalam kejadian kira-kira pukul 12.30 tengah hari tadi itu, kanak-kanak tersebut ditemui oleh bapa saudaranya yang berusia 21 tahun di halaman rumah yang digenangi air banjir.
Ketua Polis Kelantan, Datuk Muhamad Zaki Harun berkata, lelaki itu dipercayai sedang mengemas rumah bersama ibunya sebelum mendapati mangsa tiada bersama mereka.
Menurutnya, keluarganya terus mencari mangsa sebelum melihat kanak-kanak itu sudah berada dalam keadaan terapung di hadapan rumah.
“Sepasukan anggota polis telah bergegas ke lokasi kejadian sebelum membawa mayat mangsa ke Hospital Pasir Mas di sini untuk dibedah siasat,” katanya pada sidang akhbar di Ibu Pejabat Polis Kontinjen Kelantan di sini hari ini.
Katanya, kes diklasifikasikan sebagai mati mengejut.

Dalam perkembangan lain, Muhamad Zaki berkata, siasatan awal kejadian yang melibatkan tiga beradik terkena renjatan elektrik di Kampung Morak, Tumpat hari ini dipercayai berpunca daripada kebocoran pendawaian elektrik daripada salah sebuah rumah penduduk.
Menurutnya, mayat tiga beradik telah dibawa ke Hospital Tumpat di sini untuk dibedah siasat.
“Pihak Tenaga Nasional Berhad (TNB) telah dimaklumkan agar memutuskan bekalan elektrik di tempat kejadian untuk siasatan lanjut,” katanya. – KOSMO! ONLINE


Tiga pekerja maut terperangkap bawah tanah di Cyberjaya
Oleh MOHD. HUSNI MOHD. NOOR

19 Disember 2022, 6:26 pm
CYBERJAYA – Tiga pekerja kontrak warga Indonesia maut ketika melakukan kerja-kerja pemasangan kabel bawah tanah di Taman Sains Selangor 2 di sini, hari ini.
Dalam kejadian pada pukul 3.17 petang di Taman Sains Selangor 2 itu, ketiga-tiga mangsa yang maut adalah pekerja kontrak pemasangan kabel Telekom.
Pengarah Jabatan Bomba dan Penyelamat Selangor, Datuk Norazam Khamis berkata, mangsa ditemui pengsan di dalam pembetung pada kedalaman lima meter.
Beliau berkata, sebaik dibawa keluar, kesemua mangsa disahkan meninggal dunia oleh pihak Kementerian Kesihatan (KKM).
“Mayat ketiga-tiga mangsa diserahkan kepada polis untuk dibedah siasat,” katanya ketika dihubungi hari ini.
Katanya, proses membawa keluar mangsa dilakukan anggota Balai Bomba dan Penyelamat Cyberjaya. – KOSMO! ONLINE


Restoran konsep ‘kurang ajar’ dibuka di Jakarta
Oleh KOSMO!

19 Disember 2022, 7:00 pm
JAKARTA – Restoran yang tular di media sosial kerana konsep layanannya yang lasak dan kurang ajar kepada pelanggan, Karen’s Diner baru sahaja dibuka di Jakarta, lapor portal berita Wolipop hari ini.
Ramai orang mengunjungi restoran itu berkongsi pengalaman mereka di media sosial. Namun, daripada video yang tersebar, ia mendapat kritikan daripada netizen.
Di Jakarta, restoran yang pertama kali dibuka di Australia itu bekerjasama dengan restoran burger tempatan di kawasan Panglima Polim.
Netizen menganggap konsep perkhidmatan Karen’s Diner tidak sesuai untuk dilaksanakan di Indonesia.
Menurut akaun Twitter @goodghan, konsep Karen’s Diner tidak sesuai dengan etika dan adab yang menjadi pegangan masyarakat Indonesia.
Sebabnya, dalam video yang dikongsi pengunjung, pelayan restoran itu dilihat bertengkar, memaki hamun, malah mencaci pelanggan.

Pelayan di Karen’s Diner juga pernah bergaduh dengan pesohor Youtube, Indira Kalistha. Mereka bergaduh sehingga menjerit sesama sendiri.
Kejadian itu turut dimuat naik oleh Indira di akaun YouTube dan Instagram miliknya yang turut mendapat pelbagai komen daripada netizen.
Menurut netizen, cara pelayan di Karen’s Diner Indonesia kelihatan tidak benar dan direka-reka.
Jika di luar negara, pelayan mereka sememangnya mempunyai perangai buruk, manakala di Indonesia pula timbul tanggapan membuli pelanggan.
Terdapat juga insiden di mana pelanggan mendapati makanan mereka diletakkan banyak sos dan dicampak. Ia dianggap netizen sangat berbeza dengan konsep asal Karen’s Diner. – Agensi


Usul undi percaya PM dilulus
Oleh MOHD RASDAN AHMAD

19 Disember 2022, 6:48 pm
KUALA LUMPUR – Dewan Rakyat hari ini telah meluluskan usul undi percaya kepada keabsahan pelantikan Perdana Menteri, Datuk Seri Anwar Ibrahim melalui undi suara majoriti.
Keputusan itu diumumkan Speaker Dewan Rakyat, Datuk Johari Abdul selepas usul itu selesai digulung Menteri di Jabatan Perdana Menteri (Undang-undang dan Reformasi) Datuk Seri Azalina Othman Said.
Azalina berkata, seramai 13 Ahli Parlimen mengambil bahagian dalam perbahasan, dan majoriti pembahas membangkitkan tentang kandungan Perjanjian Persefahaman antara Gabungan Kerajaan Perpaduan.
Kandungan tersebut khususnya tentang klausa yang mewajibkan Ahli Parlimen kerajaan menyokong usul berkaitan keabsahan kerajaan. – KOSMO! ONLINE


Peminat bola tak bertamadun, rosakkan kelengkapan restoran
Oleh KOSMO!

19 Disember 2022, 5:27 pm
PETALING JAYA – Seorang pengusaha restoran di Kota Kinabalu kesal dengan sikap tidak bertamadun peminat bola sepak yang bertindak merosakkan beberapa kelengkapan di restoran miliknya.
Shihan Salim menerusi Facebook, turut berkongsi beberapa rakaman menunjukkan beberapa kerusi dan dinding kedai yang rosak teruk selepas dibuka kepada pengunjung bagi menyaksikan perlawanan akhir Piala Dunia 2022, malam tadi.
“Kamu datang tengok bola atau merosakkan harta benda. Kita sediakan kemudahan untuk meriahkan semangat bola, tetapi kamu merosakkan harta benda kedai.
“Nanti kita tunjuk muka-muka mereka yang bukan datang memberikan sokongan, tetapi sengaja mencemarkan semangat bola itu sendiri. Kalau beginilah, fikir kita mahu tayangkan bola ke tak akan datang,” ujarnya.
Perkongsian Shihan itu turut menimbulkan kecaman dalam kalangan netizen yang berang dengan tindakan tidak bertanggungjawab segelintir pengunjung itu sekali gus merosakkan imej peminat bola sepak yang lain.
“Ada televisyen litar tertutup (CCTV) restoran itu? Lapor polis kalau orang itu tidak mahu tanggungjawab. Suruh dia bayar yang dia kasi pecah itu. Bikin malu orang Sabah ja. Kasi ‘viral’ muka-muka monyet,” kata Mon Kirana, geram.

“Lebih-lebih sudah. Ambil alasan bola untuk lepaskan tabiat-tabiat dan perangai syaitan,” komen Chester Kong.
“Tiada prihatin langsung. Lepas tengok bola main terajang sana sini. Harta restoran jadi mangsa. Dibagi kesenangan tengok bola ini yang jadi. Semoga dapat cari mereka untuk ganti harta restoran yang mencari rezeki dan sesuap nasi,” ujar Aziz Rozalie. – KOSMO! ONLINE


Pelajar diusik hantu pocong di Kalimantan Tengah
Oleh KOSMO!

19 Disember 2022, 5:17 pm
PALANGKARAYA – Seorang remaja mendakwa bahawa dia menemui hantu pocong di kawasan Desa Hanjak, Kecamatan Kahayan Hilir dalam wilayah Kalimantan Tengah, lapor portal berita wartabanjar.com semalam.
Remaja itu yang juga seorang pelajar, dikenali sebagai Perdi. Katanya, dia menemui pocong ketika mahu menemui kawannya dengan menunggang sebuah  motosikal pada 13 Disember lalu.
Ketika dalam perjalanan, dia terlihat pocong dan bertindak merakam gambar makhluk paranormal mempunyai tubuh seperti manusia tetapi berbalut dengan kain putih itu.
Perdi cuba merakam gambar pocong tersebut dengan menggunakan kamera telefon bimbit namun pocong itu berbalik arah dan menghilang di tengah-tengah cahaya lampu jalan.
Dia pun kemudian meneruskan perjalanan untuk menemui kawannya.
“Kawan saya ini berangkat lebih dulu. Saya menyusul teman (rakannya) untuk ke Trans. Ketika dalam perjalanan, ada peristiwa aneh berlaku. Saya menoleh ke belakang lalu muncul susuk putih melompat-lompat mahu menghampiri saya. Saya takut malah saya nekad merakamnya,” ujar Perdi.

Pemuda itu merakamkan gambar pocong sebagai bukti bahawa dia dihalang oleh hantu tersebut. – Agensi


Tanah runtuh: Waris mangsa hilang tiba di lokasi kejadian
Oleh NURUL IZZATI ZAINI

19 Disember 2022, 4:52 pm
HULU SELANGOR – Waris mangsa yang masih hilang dalam tragedi tanah runtuh di Jalan Batang Kali-Genting Highlands, merupakan yang pertama tiba di lokasi kejadian sejak hari pertama.
Salah seorang daripada empat waris yang tiba itu dipercayai merupakan anak kepada salah seorang daripada sembilan mangsa yang masih belum ditemui.
Kelihatan salah seorang wanita yang tiba juga tidak dapat menahan sebak dan sedih, apabila dilihat menangis ketika bercakap dengan pihak berkuasa.
Mereka kemudiannya diiring oleh anggota polis ke sebuah khemah sekitar pukul 4.17 petang.
Sehingga kini, mangsa maut masih kekal 24 orang daripada keseluruhan mangsa yang terlibat iaitu 94 orang. – KOSMO! ONLINE


Banjir: Adik hilang tiga kakak kesayangan dalam sekelip mata
Oleh ROHANA MOHD. NAWI

19 Disember 2022, 5:43 pm
TUMPAT – Adik lelaki kepada tiga wanita yang maut selepas mereka terkena renjatan elektrik berhampiran rumahnya di Kampung Morak di sini hari ini tidak menyangka akan kehilangan tiga orang kakak dalam sekelip mata.
Mohd. Amin Mohd. Nadzir, 23, berkata, kejadian yang menimpa tiga kakaknya, Nurul Syazwani, 33, Sakinah, 29, dan Norfatihah,27, berlaku dalam masa singkat.
Menurutnya, sebelum kejadian, dia melihat tiga kakaknya itu berada di luar rumah untuk melihat keadaan banjir yang berlaku kira-kira 100 meter dari rumah mereka.
“Selepas itu, saya pulang ke rumah dan sempat melihat salah seorang daripada mereka kelihatan seperti tergelincir semasa berada berhampiran tiang garaj berhampiran rumah kami.
Anggota polis dan penduduk kampung mengangkat mayat salah seorang mangsa untuk dibawa ke Hospital Tumpat hari ini. IHSAN PENDUDUK
“Kemudian, saya lihat dua lagi kakak rebah di dalam takungan air banjir di kawasan itu. Saya bergegas lari untuk menyelamatkan mereka, namun dihalang jiran-jiran yang mengesyaki ada arus elektik,” katanya ketika ditemui pemberita di Unit Forensik, Hospital Tumpat di sini hari ini.
Menurut Mohd. Amin, ketika kejadian, ibunya, Zainun Sulaiman, 62, sedang tidur selepas menunaikan solat dhuha sebelum dia dikejutkan dengan mengenai kejadian tersebut.

Katanya, dia amat sedih apabila kehilangan ketiga-tiga kakaknya kerana amat rapat dengan mereka.
“Nurul Syazwani dan Sakinah merupakan guru tadika. Ketiadaan mereka merupakan kehilangan besar buat kami sekeluarga.
“Bagaimanapun, kami tetap reda dengan pemergian mereka,” katanya. – KOSMO! ONLINE


MetMalaysia terus pantau ramalan cuaca
Oleh EDDY AQMAL MOHAMED HAMIDI

19 Disember 2022, 5:51 pm
PUTRAJAYA – Jabatan Meteorologi Malaysia (MetMalaysia) akan berterusan memantau model-model ramalan cuaca terkini susulan fenomena hujan berterusan di timur dan utara Semenanjung yang masih berlaku dijangka sehingga 21 Disember ini.
Ketua Pengarah Met Malaysia, Muhammad Helmi Abdullah berkata, hujan berterusan yang melanda negara ketika ini bagaimanapun adalah perkara biasa yang terjadi semasa Monsun Timur Laut (MTL) pada setiap hujung tahun disebabkan luruan monsun.
“Bagaimanapun, tinjauan di tiga stesen meteorologi mendapati jumlah hujan terkumpul dalam tempoh 1 hingga 18 Disember lalu sudah pun melebihi purata hujan bulanan pada Disember.
“Jumlah hujan terkumpul untuk tempoh 1 hingga 18 Disember di Stesen Meteorologi Kota Bharu, Kelantan ialah 1270.8 milimeter, di Stesen Meteorologi Gong Kedak, Kelantan ialah 1158.8 milimeter dan di Stesen Meteorologi Kuala Terengganu, Terengganu ialah 985.8 milimeter,” katanya ketika dihubungi hari ini.
Menurut Muhammad Helmi, amaran hujan berterusan untuk episod hujan lebat kedua MTL 2022/2023 telah dikeluarkan pada 14 Disember lalu dengan amaran mula berkuat kuasa pada 17 Disember iaitu amaran yang dikeluarkan tiga hari sebelum kejadian.
“Dalam tempoh 14 hingga 19 Disember, sebanyak enam amaran hujan berterusan telah dikeluarkan dan dikemas kini melibatkan beberapa kawasan di Kelantan, Terengganu, Pahang, Johor, Perak, Kedah, Pulau Pinang juga Perlis.

“Orang awam terutamanya penduduk yang tinggal di kawasan yang sedang dikuatkuasakan amaran hujan lebat berterusan dinasihatkan untuk lebih peka dan mengambil langkah berjaga-jaga sepanjang tempoh amaran dan mematuhi arahan pihak berkuasa,” ujar beliau.
Terdahulu, Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd. Ali semalam memaklumkan sebanyak 77 buah pusat pemindahan sementara (PPS) telah dibuka kepada lebih 5,300 mangsa banjir di lima negeri.
Kesemua 77 PPS tersebut adalah melibatkan 17 daerah di Perak, Kelantan, Terengganu, Pahang dan Johor.
Beliau berkata, pihaknya juga telah menerima sebanyak 51 laporan lokasi banjir dan berlakunya kejadian cerun atau jalan runtuh, mendap serta kerosakan jambatan susulan hujan lebat tanpa henti. – KOSMO! ONLINE


Amaran ribut petir serta hujan lebat di Sarawak, Sabah
Oleh MUHAMMAD NAJIEB AHMAD FUAD

19 Disember 2022, 4:59 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir serta hujan lebat di dua negeri hingga pukul 7 malam ini.
MetMalaysia menerusi kenyataan di laman sesawangnya berkata, amaran itu melibatkan negeri di Sarawak dan Sabah.
“Ribut Petir dan hujan lebat berlaku di Sarawak melibatkan daerah Kuching (Bau dan Kuching), Sibu (Sibu dan Selangau), Kapit (Song), Bintulu (Tatau) dan Miri (Beluru dan Marudi).
“Sabah pula hanya melibatkan sebuah daerah di Kudat,” katanya.
Sementara itu, Jabatan Pengairan dan Saliran (JPS) memaklumkan limpahan air sungai di Pantai Timur melibatkan Pahang Kelantan dan Terengganu terus meningkat kepada 23 sungai berbanding 18 sungai pada pagi tadi.
Di Pahang masih kekal dengan paras bahaya di Sungai Keratong dengan bacaan paras air 11.72 meter (m).

Di Kelantan pula di Jambatan Melor pada paras (9.66 m), Sungai Lanas (29.71 m), Sungai Lebir (39.99 m), Rantau Panjang, Pasir Mas (10.73 m), Kampung Jambu (3.01m), Jambatan Jerimbong (55.96 m), manakala Sungai Golok, Rantau Panjang dan Tanah Merah masing-masing (10.78 m) dan (25 m).
“Seterusnya, Terengganu di Sungai Dungun dengan bacaan paras bahaya iaitu 13.61 m, Sungai Kemanan di Jambatan Air Putih dan Rumah Pam Paya Paman masing-masing (14.5 m) dan (4.53 m), Sungai Chalok (9.6 m), Sungai Tebak (19.15 m), Sungai Marang (3.98 m).
“Turut menerima amaran bahaya di Terengganu pada paras 14.77 m di Sungai Nerus, Sungai Setiu (9.78m), Sungai Besut (10.27 m), Sungai Telemong (21.53 m), Sungai Tumpat (21.53 m) dan Sungai Nerus di Kampung Langkap (23.08 m),” ujarnya. – KOSMO! ONLINE


Ajaran sesat Millah Abraham kembali hangat diperkatakan
Oleh KOSMO!

19 Disember 2022, 5:01 pm
PETALING JAYA – Kumpulan ajaran sesat Millah Abraham yang dikesan kewujudannya beberapa tahun lalu, kini kembali hangat diperkatakan.
Beberapa pengikut mendedahkan bagaimana mereka boleh terjebak dengan kumpulan berkenaan.
Penyanyi rap dan aktivis kemanusiaan, Caprice atau nama sebenarnya, Ariz Ramli, 34, turut memuat naik tangkap layar individu yang pernah menyertai kumpulan berkenaan.
Caprice melalui Instagram juga berkongsi video mengenai seorang lelaki yang dikecewakan wanita dipercayai pengikut Millah Abraham.
Lelaki itu menerusi video tersebut turut dilihat memegang dan menunjukkan buku yang digunakan dalam ajaran sesat tersebut.
Menerusi perkongsian Caprice itu, salah seorang pengikutnya mendakwa pernah mengikuti satu kelas di atas talian, menzahirkan kebimbangan jika kumpulan tersebut kembali dihidupkan.

Ia berikutan menurutnya, pengisian kelas tersebut sememangnya berlandaskan ayat al-Quran, namun rasa sangsi timbul apabila ia dikaitkan dengan Millah Abraham.
“Kaitkan ada kebangkitan Nabi seterusnya dakwa apa yang kita baca al-Quran selama ni ada maksud, dan maksud tu berkaitan Millah Abraham.
“Nak terangkan pun susah. Tapi isinya ialah kandungan tu, nak kita percaya ada kebangkitan Millah Abraham in 2024, ada Rasul seterusnya. Mereka kata kerajaan sekarang ni kerajaan setan,” kongsinya.
Tambahnya, para pengikut ajaran ini juga terdiri dalam kalangan mereka golongan berpendidikan dan profesional.
Sementara itu, @dyaismyname turut berkongsi pengalaman apabila salah seorang pelajarnya pernah diselamatkan daripada ajaran ini.
“Millah Abraham ni agak aktif kembali sekitar 2014 ke 2015. Tak tau sejak bila wujud. Saya ada seorang pelajar Alhamdullilah kami berjaya selamatkan dia. Rupanya seluruh ahli keluarga ikut ajaran ni.
“Allahuakbar. Kesihan anak-anak. Ajaran yang ikut sebiji macam zaman Nabi berhijrah untuk sebarkan Islam dan sebagainya. Timeline seakan sama dengan penyebaran Islam tapi sebenarnya inti pati ajaran tu menyimpang. Minta dijauhkan,” katanya.
Sementara itu seorang lagi netizen meminta lebih banyak perkongsian tentang ajaran ini dibuat berikutan dia juga turut ‘didekati’.
“Beritahu saya lebih lanjut tentang Millah Abraham, ada orang yang ‘approach’ pasal ni,” katanya yang mengundang lebih banyak pendedahan dan perkongsian daripada netizen yang lain.
Kosmo! sebelum ini pernah melaporkan seramai 58 individu mengaku tidak bersalah di Mahkamah Tinggi Syariah, Kuala Lumpur, terhadap pertuduhan cuba menjelaskan kepercayaan agama yang berlawanan dengan hukum syarak iaitu ajaran Millah Ibrahim @Abraham dan mengajar ajaran itu tanpa tauliah.
Mereka terdiri daripada 12 wanita dan 46 lelaki termasuk pelajar dan penganggur membuat pengakuan itu selepas pertuduhan ketika itu di bacakan di hadapan Hakim Syarie Abdul Karim Wahab.
Mahkamah membenarkan kesemua tertuduh, masing-masing diikat jamin antara RM4,000 dengan seorang penjamin dan RM5,000 dengan dua penjamin selain perlu melapor diri di Jabatan Agama Wilayah Persekutuan dua minggu sekali serta perlu mendapat kebenaran jika mahu ke luar negara. – KOSMO! ONLINE


James dan Fiona diburu imigresen
Oleh MOHD. HUSNI MOHD. NOOR

19 Disember 2022, 5:15 pm
PUTRAJAYA – Jabatan Imigresen Malaysia (JIM) memohon orang ramai mengesan dua individu tempatan bagi tujuan membantu siasatan di bawah Akta Antipemerdagangan Orang Dan Antipenyeludupan Migran 2007.
JIM menerusi kenyataan akhbar hari ini berkata, individu berkenaan dikenali sebagai J. James, 33 dan J. Fiona, 32.
Menurutnya, orang ramai yang mempunyai maklumat berkaitan, dipohon supaya dapat menghubungi terus Pegawai Penyiasat, Timbalan Penolong Pengarah Imigresen (TPPI) Norhamezam Mohd Nor.
“Norhamezan boleh dihubungi menerusi talian 03-87768140,” katanya. – KOSMO! ONLINE


Tanah runtuh: Pegawai, anggota PDRM terlatih jalani SAR – KPN
Oleh AZMI NORDIN

19 Disember 2022, 5:13 pm
KUALA LUMPUR – Pegawai dan anggota Polis Diraja Malaysia (PDRM) sudah terlatih dari segi emosi dan fizikal meskipun masuk hari keempat operasi mencari dan menyelamat (SAR) di Father’s Organic Farm, Hulu Selangor.
Ketua Polis Negara, Tan Sri Acryl Sani Abdullah Sani berkata, walaupun keletihan, anggota yang terlibat misi SAR akan terus melaksanakannya dengan penuh komitmen.
“Pegawai dan anggota PDRM sememangnya sudah terlatih dari segi emosi dan fizikal dalam apa jua cabaran dan keadaan terutama melibatkan bencana seperti SAR.
“Setiap penugasan mereka telah diatur baik dengan mengambil kira aspek kebajikan dan kepakaran masing-masing,” katanya dalam kenyataan hari ini.
Jelas Acryl, penerapan dari segi pengetahuan dan kemahiran pengurusan diikuti aspek psikologi menjadi kekuatan anggota meneruskan misi SAR.
“Alhamdulillah, kerjasama daripada pelbagai agensi dan pertubuhan badan bukan kerajaan (NGO) terlibat, petugas SAR sentiasa cekal dan bersemangat dalam menjalankan tugas.

“Insya-Allah, sama-sama kita berdoa semoga semua urusan dipermudahkan dan semua mangsa yang hilang ditemui,” katanya. -KOSMO! ONLINE


Banjir: 6 PPS di Hulu Terengganu dinaiki air
Oleh NOOR HAYATI MAMAT

19 Disember 2022, 5:06 pm
HULU TERENGGANU – Sekurang-kurangnya enam pusat pemindahan sementara(PPS) yang menjadi tempat perlindungan mangsa banjir daerah ini turut ditenggelami banjir.
Antara PPS terlibat ialah di Kampung Lubuk Periuk, Kampung Paya Besar, Kampung Kepah, Kampung Bukit Tokbat, Kampung Padang Setar dan Kampung Pengkalan Ajal di sini.
Ketua Balai Bomba dan Penyelamat Kuala Berang, Hanafi Mohd. berkata, sebahagian mangsa banjir di PPS yang terjejas itu terpaksa berpindah ke tingkat atas premis berkenaan.
Beliau berkata, sebahagian lagi mangsa pula telah dipindahkan ke PPS baharu yang lebih selamat.
“PPS di Lubuk Periuk, Kepah dan Padang Setar antara yang telah dinaiki sejak malam tadi manakala, PPS Paya Besar dan Bukit Tokbat pagi tadi.
“Data terkini sedang dikemaskini. Sebahagian mangsa berpindah sendiri ke PPS baharu yang lebih selamat,” katanya ketika ditemui di Balai Bomba dan Penyelamat Kuala Berang di sini hari ini.

Mohd. Hanafi berkata, operasi pemindahan 89 mangsa PPS Paya Besar ke Sekolah Kebangsaan Kuala Berang telah dilakukan sebentar tadi.
Sementara itu, beliau berkata, sebanyak 50 PPS telah dibuka melibatkan seramai 5,726 mangsa daripada 1,799 keluarga di daerah ini setakat ini. – KOSMO! ONLINE


Banjir: Budak 1 tahun tiga bulan mangsa lemas pertama di Kelantan
Oleh MUHAMMAD AYMAN GHAFFA

19 Disember 2022, 4:44 pm
RANTAU PANJANG – Seorang kanak-kanak berusia setahun tiga bulan menjadi korban pertama banjir di Kelantan selepas ditemui lemas di Kampung Gual Tok Deh di sini hari ini.
Jurucakap Jabatan Bomba dan Penyelamat Malaysia (JBPM) Kelantan berkata, mayat mangsa ditemui oleh orang awam kira-kira pukul 1.03 petang tadi.
Menurutnya, mayat mangsa dibawa menaiki lori dan dibawa ke hospital sebelum diserahkan kepada pihak polis kira-kira pukul 2.24 petang.
“Seramai empat pegawai termasuk anggota bomba dengan sebuah lori bergegas ke lokasi kejadian yang terletak kira-kira 10 kilometer dari Balai Bomba Rantau Panjang,” katanya. – KOSMO! ONLINE


Reka bina Masjid Habib unsur seni Jawi Peranakan
Oleh SAFINA RAMLI

19 Disember 2022, 4:34 pm
GEORGE TOWN – Pengeluar dan peruncit barangan kemas terkemuka, Kumpulan HABIB mengorak langkah membangunkan sebuah masjid yang bakal menjadi pusat ibadah dan komuniti di Bandar Tanjong Pinang, Tanjong Tokong, di sini.
Pengerusi Eksekutifnya, Datuk Seri Meer Sadik Habib berkata, pembinaan masjid tersebut merupakan hasrat Allahyarham bapanya, Datuk Habib Mohamed Abdul Latif yang mahu membangunkan masjid di tempat asalnya untuk menyumbang kembali kepada masyarakat.
“Sebelum ini kami ada membina masjid di luar negara, dan ini adalah kali pertama Masjid Habib dibina di dalam negara serta di tanah kelahiran ayah saya.
“Sebelum ini, memang ayah ada menyatakan hasrat untuk membina sebuah masjid di bahagian pulau di Pulau Pinang, jadi masjid ini terbina bermula daripada impian ayah,” katanya selepas menghadiri majlis pecah tanah Masjid Habib, di Tanjong Tokong di sini hari ini.
Hadir menyempurnakan majlis pecah tanah itu ialah Yang Dipertua Negeri Pulau Pinang, Tun Ahmad Fuzi Abdul Razak, Timbalan Ketua Menteri, Datuk Ahmad Zakiyuddin Abdul Rahman dan lain-lain jemputan.
Menurutnya, Masjid Habib tersebut akan dibangunkan dengan anggaran kos bernilai RM25 juta dan dijangka siap dalam tempoh 18 bulan iaitu pada Mei 2024.

“Masjid ini bakal dilengkapi dengan ruangan untuk pelbagai acara selain tempat beribadah dengan keluasan 8,615 meter persegi,” katanya.
Tambahnya, pembinaan dan hiasan masjid itu diterapkan dengan unsur-unsur seni komuniti kacukan, Jawi Peranakan di Pulau Pinang.
“Reka bentuk kubah diambil daripada potongan intan yang unik sebagai penghormatan kepada budaya pemakaian barang kemas masyarakat Jawi Peranakan.
“Harapan kami adalah untuk melihat Masjid Habib bukan sahaja sebagai pusat ibadah tetapi sebagai pusat komuniti yang menyatukan masyarakat setempat,” katanya.
Dalam pada itu, katanya, masjid itu mampu menampung lebih daripada 1,500 jemaah pada satu-satu masa dan ia turut dilengkapi kemudahan lain untuk kegunaan awam seperti bilik kuliah, bilik mesyuarat serta dewan serbaguna.
“Taman hijau akan turut menghiasi masjid bersama menara masjid konsep tanglung akan memberikan pemandangan tenang serta menambah reka bentuk vernakular moden kepada pengunjung masjid,” katanya. – KOSMO! ONLINE


Tanah runtuh: Tempuh perjalanan sejauh 80 km ke tempat kerja
Oleh NURUL IZZATI ZAINI

19 Disember 2022, 4:38 pm
HULU SELANGOR – Kejadian tanah runtuh yang berlaku di sebuah tapak perkhemahan di sini yang menyebabkan laluan Jalan Batang Kali-Genting Highlands, Hulu Selangor ditutup seterusnya menyukarkan puluhan individu ke tempat kerja masing-masing.
Laluan itu ditutup atas faktor-faktor keselamatan orang awam selain ingin memberi laluan kepada kenderaan pihak berkuasa untuk menjalankan tugas.
Situasi itu turut memberi kesan kepada penduduk Batang Kali khususnya yang bekerja di Genting Highlands kerana terpaksa menggunakan laluan alternatif lain.
Kebanyakan mereka terpaksa berulang-alik mengikut jalan sejauh 80 kilometer (km) dengan masa perjalanan sebanyak 1 jam 30 minit berbanding perjalanan yang sepatutnya mengambil masa hanya 30 minit (30 km) jika mengambil laluan yang ditutup.
Muhammad Aliff Faizal Roslan, 27, yang menetap di Batang Kali dan berkerja di sebuah butik pakaian di Genting Premium Outlet, terpaksa berulang-alik mengikut laluan alternatif yang telah ditetapkan.
Jelasnya, dia dan isteri yang turut bekerja di tempat sama, perlu menaiki kereta sehingga terpaksa mengeluarkan kos perbelanjaan yang besar kerana jarak perjalanan jauh

“Sejak hari pertama, saya dan isteri berulang-alik mengikut laluan alternatif yang jauh. Biasanya memang akan ikut Jalan Batang Kali-Genting Highlands yang hanya memakan masa 20 hingga 25 minit menaiki motosikal.
“Tambah pula isteri juga sedang sarat mengandung enam bulan, jadi memang perlu naik kereta kalau guna laluan alternatif. Kos tol pergi balik sahaja untuk sehari dah telan sehingga RM12.
“Biarpun terkesan, namun kami berharap agar pencarian mangsa yang hilang dipermudahkan dan laluan itu dapat ditambah baik bagi mengelakkan kejadian yang tidak diingini berulang lagi,” ujarnya.
Muhammad Farhan Mustapa Kamal, 23, memberitahu, dia yang menetap di Tamu Hill Park, Batang Kali, terpaksa menempuh perjalanan selama tiga jam untuk ke tempat kerja.
“Laluan alternatif itu sahaja satu-satunya laluan untuk ke Genting Highlands. Hari pertama pun saya terpaksa ambil cuti pada saat akhir setelah pihak pengurusan tidak dapat bertolak ansur,” katanya.
Sementara itu, seorang penduduk Batang Kali, Shafikah Mohamed, 26, berkata, dia kini menetap di hostel syarikat buat sementara waktu bagi mengurangkan kos perjalanan.
Dia yang bekerja sebagai penjual di sebuah butik kasut, Genting Highlands, berasa terkesan apabila Jalan Batang Kali-Genting Highlands yang telah dilaluinya selama lima tahun ditutup sementara.
“Saya harap operasi dapat diselesaikan dengan segera agar semua pihak yang terkesan dengan situasi ini dapat meneruskan kehidupan seperti biasa,” katanya. – KOSMO! ONLINE